Emgann Kergidu/Pennad 09 - Wikimammenn\nEmgann Kergidu/Pennad 09\n< Emgann Kergidu\nSalaun / Derrien, 1902 (p. 101-109)\n◄ Gouel Mirabeau e kear Lesneven Konk-Leon Lokournan ha Porspoder ►\nTraou ker zot, ken dibenn ha ken difeiz hag an traou a gountan d’ehoc’h, ne dlient ket lezer dinec’h skiant an dud vad er vro. Abalamour da ze e klevet eun tamm krosmol e touez ar bobl. Mez ouc’hpenn an traou diot-se a rea an divroidi digouezet e Breiz, meur a dra all a c’hoarvezaz c’hoaz er bloaz varlerc’h. Guell e kavan kounta d’ehoc’h, araok mont larkoc’h, ar pez a c’hoarvezaz e Konk-Leon. Traou ker kriz hag ar re-ze a erruaz e meur a leac’h, ha ienaat a ra kaloun eun den enn he greiz oc’h ho c’hounta ; ne lavarign d’ehoc’h nemed an dra-man :\nGuelet a reat, er parreziou divar ar meaz, bandennou tud, pemzek pe ugent asamblez, gantho armou ha fuziliou. Hanvet oant dre ar vro an arme noar (ger gallek evit lavaret an arme du, evelse oant hanvet dre ar vro). Dre ma’z eant, an oll a grene, a dec’he pe a en em guze, rak n’oa ket krisoc’h tud var an douar eget ar re-man. Ne reant nemed laerez an arc’hant, devi an tiez ha lac’ha an dud pa glaskent miret outho ober ho fallagriez. Ne oufen ket lavaret d’ehoc’h ped banden a ioa er c’his-se dre ar vro, na kounta d’ehoc’h an drederenn zoken euz ho goall-oberou. Lavaret em beuz d’ehoc’h perak. Ne lavarign d’ehoc’h nemed eur ger epken euz ar vanden a ioa eat euz a Vrest varzu Lokournan ha goueled Leon.\nMe gred e rankent beza bet oc’h ober ho zro varzu Plougonvelen ha Plouzane, rak var dro eiz heur diouc’h ar mintin, goude beza karget mad ho c’hof ha lipet meur a vanne, ec’h en em gafchont e tal kouent Sant-Vaze, var riblen ar mor, e kenver kerik vian Konk-Leon. Eno, enn eur park, oa eur paour keaz koz o keuneuta a-hed ar c’hleuz. Dastumet en doa dija eur gazeliad bodou lann, hag e lavare outhan he-unan :\n— Bremaik, en eur virvi va banne zoubenn ar brignenn, me a c’hello tomma va izili morzet gand ar ienien hag ar gosni.\nAr paour keaz koz ne c’houie ket oa tud fallakr o sellet outhan !\nUnan euz an arme noar her guelaz, ha ker buan e lavaraz d’he gamaraded :\n— Setu a-hount unan hag a ve brao da ziskar, avad.\nKoulskoude ne ket ar guel euz ar paour keaz eo a dlie hen alia da ober drouk d’ezhan, rak koz ha daou-bleget oll, evel ma oa, ne c’helle ober aoun ebed da zen. Ne dlie ket sonjal, ken nebeut, oa kals arc’hant enn he c’hodellou, rak ouc’hpenn ma’z oa toull he zillad e meur a leac’h, e viche bet nec’het an hini en diviche ranket lavaret pe liou en doa bet an tam mezer kenta en doa griet ar c’hemener p’edo oc’h ober ar porpant-se, ker penseliet oa. N’euz fors, sevel a reaz he fuzil d’he skoaz, biza a reaz en eur lavaret d’he gamaraded :\n— Sellit, paotred, penaoz e tiskaran-me va den d’an douar.\nAn tenn a grozaz hag ar paour keaz a ruillaz d’an douar, he benn var he gazeliad lann seac’h.\nN’oa ket evelato maro-mik. Ar zoudard digaloun a gargaz adarre he fuzil, hag a lavaraz da bevar-all dont d’he gaout evit tenna a-unan ganthan var ar paour.\nKement-se a badaz eur pennadik, hag epad ar pennad-se, an hini koz a ruille var an douar oc’h esa en em zevel. Siouaz ! n’oa ket evit hen ober ; e fesoun oa bet goal dizet ! Her c’hlevet a reat avad o lavaret a vouez huel :\n— Jesus ha Mari, var va maro va zikourit !\nAbarz nebeut oa ar pemp muntrer a renk : pemp tenn a oue tennet en eun taol, hag ar paour keaz koz a oue draillet. C’houi a gaf d’ehoc’h marteze e oue eun tammik truez bennag outhan ? Oh ! nann. Anat oa ez oa maro, hag an arme noar a ieaz adarre gand he hent eb ober muioc’h a van eget pa ne diviche lazet nemed eun tousek.\nGoude beza bet o klask krog var dro bourg Lokrist, edont erru da Gonk pa velchont en ho raok, var an hent, eur vaouez koz, ganthi he fod trutell enn eun dourn, hag eur vaz alek, rostet he beg gant an tan, enn dourn-all evit en em harpa. Mont a rea a-hed an hent en eur jilgammat ; bep paz a rea, ez ea var he fenn, ar baourez keaz, hag, anez he baz, pell a ioa e viche kouezet d’an douar. Bet oa e bourg Lokrist o klask eur banne leaz da zouba he mern, hag edo erru d’ar gear.\n— Sell ta, eme unan euz ar re ruz a ioa o tont var he lerc’h, setu aman unan hag a ve mad da ober parez d’an hini koz a zo chommet du-hont da ober he veac’h lann.\n— Ia da, eme eun all, guir a leverez. Hennont a zo o klask lann da aoza mern, hag houman a zo bet o kerc’hat leaz da zouba anezhan. Kasomp anezho ho daou da vernia fenoz da di Lucifer, d’an ifern, mar deuz eun ifern bennag.\nHag an oll a zirollaz da c’hoarzin o klevet komzou ker kriz ha ken digaloun.\nAr baourez keaz o klevet anezho o c’hoarzin, a zistroaz he fenn harpet var he baz alek ; ober a reaz eur zell ouc’h al laeroun a ioa var he lerc’h. Mez ne reaz van ebed evit ho guelet nag evit ho c’hlevet. Rak petra e diviche-hi aoun ? Petra e doa-hi da goll ? Ne doa ket eun diner toull var he hano, hag, evel a lavare d’he amezeien, guelloc’h e kave mont gant Doue d’he Varadoz, eget beva var an douar er baourentez en eur stleja he gar gamm var he lerc’h dre ma’z ea. Abalamour da ze ne reaz van ebed hag e kendelc’haz da vale ken disoursi ha ken dinec’h evel pa viche bet enn he zammik ti, a-uz ar c’hae, o sellet ouc’h ar mor e porz Konk.\nKlevet avoualac’h a rea trouz ar fuziliou ha chaok ar zoudardet ; mez petra a rea an traou-ze d’ezhi ? Mont a rea en eur jilgammat, harpet var he baz alek, ep trei nag a gleiz nag a zeou. Ne ouzounn ket hag hi a viche zoken troet enn tu pe-du euz an hent evit lezer da vont abiou d’ezhi ar vuntrerien n’edont ket dek paz ken var he lerc’h, pa glefcheur daouzek pe bemzek tenn fuzil enn eun taol...\nAr baourez a gouezaz d’an douar gant he fodad leaz, toullet he fenn, draillet he c’horf gand n’ounn dare pet boulet fuzil, he baz alek trouc’het dre an hanter...\nNe finvaz ket an disterra.\nP’edo he muntrerien o vont abiou d’ezhi, tri pe bevar anezho o deoue c’hoaz ar grizder da rei d’ezhi peb a daol troad !\nHag ar baourez koz a jommaz astennet e kreiz an hent, poulladet ar goad azindan-hi.\nAn arme noar a ioa boazet da ober taoliou er c’his-se evit lakaat an dud da grena dirazho. Hag, e guirionez, e Konk e krene an oll pa glefcheur edo erru e kear an arme noar, goude beza great, var ho hent, daou vuntr euz ar re grisa, rak en ho raok oa en em gavet e kear ar c’helou euz an torfejou o doa great en eur zont.\nPetra a rejont betek an abardaez e kear Konk ? Ar pez a reant dre gement leac’h ma tremenent : laerez, dibri, eva hag heskina an oll.\nEpad m’edo paotred ar republik o c’hoari ar vaz dre gear, eun den iaouank, hanvet Roparz Menguy, map da Herve, troet he spered o velet kement all a grizder, a deuaz en he benn ar c’hoant da lakaat al laeroun fallakr ha digaloun-ze da baea ker da vihana an daou vuntr o doa great e parrez Konk.\nHeman oa taol kenta Roparz Menguy ; mez n’eo ket an diveza, hag e goueled Leon, he hano a zo chommet brudet meurbed evel kristen mad hag enebour an dispac’herien hag an dud fall.\nEpad m’edo an arme noar o laerez e ti ar re binvidik, Roparz Menguy a iea, e kuz, euz an eil ti d’egile. Gervel a rea d’he gaout, e kement ti ma’z ea, an dud a galoun, — ha ne ket tud a galoun a vanke e kear Konk, — lavaret a rea d’ezho ar pez en doa c’hoant da ober ; lavaret a rea d’ezho e felle d’ezhan terri ho fenn ouc’h banden an arme noar a-bez, enn eun taol, evit miret outho da ober drouk hiviziken.\nNe oue ket pell evit kaout tud, ha tud a galoun, m’hen tou d’ehoc’h. Peb hini en em hastaz da gempenn he fuzil ; an hini n’en doa ket, a iea da glask, ha kaout a rea, rak var bord ar mor, e pep ti peurvuia, e vez eur fuzil evit tenna, epad ar goan, var an ouidi gouez a deu, euz ar mor doun, da glask ho zamm boued var an douar.\nTostaat a rea an abardaez ; an arme noar a gendalc’he da laerez, da zibri, da eva ha da ober drouk d’an dud e kear Konk.\nRoparz Menguy, euz he gostez, a ioa gand he dud, daou-ugent den, kountet mad, kaloun enn ho c’hreiz ha ioul enn ho fenn, enn eur c’hraou da dud ar Poder, e Kreac’h-ar-Stank, a zeou d’an hent pa’z eer euz a Gonk da Lokournan.\n— Erru an abardaez varnomp, eme Roparz Menguy ; ne zaleo ket ar vuntrerien fallakr ha digaloun-zont da vont enn ho hent. Bet int oc’h ober ho reuz dre Blouzane, ne zistroint ket ’ta dre an tu-ze ; ne daint ket dre an treaz da Bloumoguer, ne ouzont ket an hent. Va c’hreden-me eo ez aint varzu Lokournan. Mad, neuze e rankint tremen dre bount Kerian. Eno ho gedan, hag eno e kavint ho maro, mar sentit ouzign, m’hen tou d’ehoc’h.\n— Eo, eo, senti a raimp, kement a giri a vezo great, Roparz Menguy, hag e ve mont d’ar maro e ve.\n— Nag ho kas d’ar maro, na mont ganeoc’h d’ar maro, ne ket va sonj. Fourra ploumm kaled ha ien e penn ar vuntrerien a ouzoc’h, ho douara-oll, evel chas klan, hennez eo va mennoz.\n— Brao, brao, Roparz Menguy, da zourn dign ma stardign anezhan. Te, evidot da veza iaouank c’hoaz, a zo den a benn hag a galoun.\n— Bizomp mad, ha skoomp eeun ; diouallit da grena ; arabad eo e vankfe hini he zen.\n— Bez dinec’h, Roparz Menguy, va fuzil-me a zo a zaou denn, ha, m’hen tou did, daou zen ive a ziskarign.\n— Ho klevet a ran, ha va c’haloun a drid em c’hreiz ouc’h ho klevet ; mez tenna var dud ne ket tenna var ouidi gouez eo. Tenna var eun den... Eun dra griz eo kement-se, hag ho tourn a c’hellfe krena.\n— Hon dourn-ni krena ?\n— Ia, ia. Tenna var dud !...\n— Daoust ha tud eo ar vanden loened gouez a zo digouezet er mintin-man e Konk, goude beza lac’het, var ho hent, daou baour keaz koz ne reant ha n’oant evit ober drouk ebed d’ezho ?\n— Nann, nann, eme an oll a-bez, ar re-ze ne ket tud int kentoc’h e vent diaoulou dislounket gand an ifern.\n— D’ar groug, d’ar maro ar vuntrerien.\n— Avoualac’h eo kement-man ; barnet int. C’hoant hoc’h euz ’ta e vefenn-me lakeat da vestr varnoc’h ?\n— Ia, ia, Roparz Menguy. Te eo ec’h euz savet an taol-man, dide eo d’he gas da benn. Oll e sentimp ouzit ha kement a liviri a vezo great.\n— Mad, setu aman petra a raimp : kargomp da genta hor fuziliou ha kargomp anezho mad. Goude-ze e tiskennimp, a-hed ar c’hleuz, d’an traon, dre bark ar Stank ; mont a raimp enn tu-all d’an dour da guzet e lost koat maner Kerian. An Aoutrou de Kersauzon, pa deuio enn dro d’ar gear, ne lavaro netra d’eomp. Eno e chommimp da c’hedal. Pa vezo an arme noar treuzet ar ganol ganthi, pa vizint o vont da zevel d’ar c’hreac’h, enn tu-all, varzu Lokournan, var eur ger euz va ginou e skoimp a-unan, enn eun taol, var ar vuntrerien difeiz ; pep hini a vizo he zen hag hen diskaro. Mar chomm unan-bennag en he za, ar re ho deuz fuziliou a zaou denn, a skoio ractal varnezho evit ho douara evel ho c’hamaraded. Arabad eo ez afe unan epken kuit.\n— Tridal a ra hor c’haloun enn hor c’hreiz ouc’h da glevet, Roparz Menguy, ha mall hon euz da skei var an arme noar.\n— Mad, neuze deomp enn hent, ha deomp sioul gand aoun da veza na guelet na klevet. Mez araok, lavaromp a-unan hag a galoun eur Bater hag eun Ave Maria, evit diskuez d’an Aoutrou Doue ha d’ar Verc’hez Vari n’emaomp ket oc’h esa ober droug ; ne reomp nemet difenn, gand lealded, hor bro hag hon tud.\nHag an daou-ugent den iaouank a Gonk, var bennou ho daoulin, dizolo ho fenn, harpet var ho fuzil, a lavaraz a galoun eur Bater hag eun Ave Maria. Goude-ze e safchont en ho za, ha Roparz Menguy a lavaraz d’ezho :\n— Diskarg eo hor c’haloun dirag Doue, deomp ive ’ta enn hent dispount ha dinec’h.\n— Ia, deomp enn hent ha diskaromp d’an douar an dud digaloun deuet er vro evit lac’ha tud koz ha paour ne reant droug ebed d’ezho.\nN’oa ket goal bell abaoue m’edont e koat Kerian ; amzer o doa bet epken d’en em renka a-hed ar c’hleuz, ha da ober peb a riboulik da veg ho fuziliou, dre greiz ar c’harz, evit gellout guelet mad enn hent-braz, pa glefchont o tont dioc’h tu Konk eur chaok hag eur cholori ker skiltruz ha iouc’herez paotred ar Zabat, enn nosvez m’o doa kaset gantho eur c’hemener da goania, enn eur foennok distro, leun a lagennou. Anat oa ez oa ar re-ze an arme noar. Dont a reant buan avoualac’h, rak tostaat a rea an noz. P’oant en em gavet var bount Kerian, unan anezho, o sellet ouc’h al lenn a zo a zeou d’an hent, a c’halvaz eur c’hamarad d’ezhan :\n— Sell ’ta, Bombanz, emezhan, na braoa lenn !\n— Ia, eul lenn dour ! Peuh ! An dour ne ket mad ; guelloc’h e viche eul lenn guin-ardant.\n— Daoust ha ne c’heuz ket bet avoualac’h a vin-ardant da eva ? Ne ket an dra-ze am euz c’hoant da lavaret did. Sonch ec’h euz a Doull-al-Lakez, e-harz Pont-Krist, var hent Plouescat ? Ankounac’heat ec’h euz ar c’hoarz hor boa great eno gand eur vaouez koz, a reat eur soeur anezhi ?\n— Nann, mestr, n’em euz ket ankounac’heat hor boa taolet eur vaouez koz, eur chapelet stag ouc’h he c’hostez, e kreiz Toull-al-Lakez, hag edomp, hon ugent, peb a geuneuden ganeomp, enn dro d’an toull, evit miret outhi da zont er meaz.\n— Krag, an dra-ze eo. Me gaf dign, Bombanz, guelet c’hoaz an hini goz oc’h astenn he daouarn, hag, en eur zisteuler an dour e doa evet epad m’oa bet oc’h ober he zro e goeled an toull, o tispourbella he daoulagad da zellet ouzomp. Pebez c’hoarzaden a zave en hon touez, pa c’helle unan ac’hanomp rei d’ezhi eun taol peul var he fenn evit he c’has adarre da ober eun dro-all d’ar goeled !\n— Mad, mestr, me a c’hoarze ive evel ar re all, mez evelato me em oa truez outhi.\n— Truez, Bombanz ! Oh ! oh ! N’out mad nemed da garga da gof, evel a velan. Pa vezo red, evit difenn ar republik, rei eun taol kleze, pe tenna eun tenn fuzil, Bombanz a ielo da guzet : aoun en devezo da ober zoken eun tamm hillik d’an noblanz ha d’ar veleien a ioa ker kriz e kenver ar bobl.\n— Nann, mestr, Bombanz, ma kaf mad he vanne, a zo evelkent enn he greiz kaloun eur republikan. Ha n’hoc’h euz ket a sonj euz an Itron Koatanskour, a vaner Kerian, e parrez Sant-Vouga ? Piou en doa dalc’het he zreid d’ezhi da rosta enn tan, ken ne doa lavaret e peleac’h oa kuzet he arc’hant ?\n— Ia, an dra-ze a poa great ; mez abaoue, e fesoun, eo eat da galoun da netra.\n— Nann, n’eo ket guir. Gourc’hemennit n’euz forz petra, hag e velfot euz kaloun atao e kof Bombanz.\n— Perak ’ta e leverez e poa truez ouc’h al leanez koz hor boa beuzet e Toull-al-Lakez ?\n— Ne oufen ket evit her lavaret d’ehoc’h. Mez ne ankounac’haign biken an taol lagad a roaz dign, p’edo, evit ar veach diveza, o vont d’ar goeled.\n— Kas an huvreou-ze euz da benn. M’am bichen-me gouezet oa aman, ken tost da Gonk, eul lenn ken doun, me am biche digaset ganen an Aoutrou Maze-Launay koz, an hini hon euz ranket trouc’ha eur skouarn d’ezhan evit kaout diganthan eur skudellat pesiou daou-skoued epken. Kals muioc’h a arc’hant a ioa enn he di, me her goar mad ; goap en euz great ac’hanomp, ha ni, d’hon tro, hon deviche great goap anezhan epad ma viche bet o veuzi el lenn-man.\n— Guir a livirit, mestr. A veac’h en deuz roet d’eomp avoualac’h evit paea hor c’hoan everr, e kear Lokournan.\n— Ia, Bombanz, ma rankomp paea hor c’hoan ; mez me gred e koagnimp evit netra adarre fenoz.\nIa, evit netra o doa koaniet enn nosvez-se an arme noar.\nEdont o pignat, var diou renkad, dizoursi ha dinec’h, kreac’h Kerian, pa glefchont eur vouez o krial ken na dregerne an draonien ganthi :\n— Tan, paotred Konk !\nKrozal a reaz koajou Kerian hag an aod betek Konk ; an hent braz a ioa leun a voged, ha, dreist ar moged, e velet var gleuz ar c’hoat penn daou-ugent den prest da denna adarre.\nNe oue ket red. Tizet mad oa d’he zro an arme noar ; n’oa ket chommet unan ebken en he za : astennet oant oll var an hent, maro-mik.\nRoparz Menguy hag he baotred kalounek a deuaz d’ar gear da lavaret d’ho zud ne deuche ken an arme noar-ze da laerez, da zevi na da drouc’ha skouarn den ebed dre ar vro.\nAntronoz, eur guchen dud a gear Konk hag a zivar ar meaz, a ieaz da ober eun toull braz e koat Kerian. Eno, evel gagnou, bern-var-vern, e oue taolet ar republikaned ruz ; ne deuaz e penn den ebed ar sonj d’ho c’has d’an douar binniget.\nLavaret a rear ez euz savet eur renkad guez euz ar re gaera el leac’h m’oant lakeat enn douar.\nAr republikaned a nac’ho an arme noar evit beza a du gantho, — koulskoude e meur a leac’h euz c’hoarvezet traou ker kriz hag e Konk. — Nac’h a zo eaz, mez diskouez ne c’hrie ket var ar memez torchenn ar re ruz a gomzan anezho hag ar republikaned-all, ne ket ken eaz. Her c’hompren a rit kerkouls ha me ; ne gavet ket brao kaout a du ganeoc’h tud hag o deuz great torfejou ker braz ; mez, e fesoun, ar republik a rank beza mamm da gement den fall a zo enn hor bro ; azindan he diouaskell da vihana ec’h en em lakeont-oll. Evit her guelet ker sklear hag an heol, it d’ar galeou, d’ar prizoun ; esait lakaat ar re a zo eno, enn tiez-se, da grial : « Bevet ar Roue ! » Hini ne zigoro he c’hinou. Lavarit d’ezho krial : « Bevet ar Republik ! » ha ker buan kement ginou a zo a zigoro hag a iouc’ho : « Bevet ar Republik ! » Koulskoude me gred ne ket enn tiez-se eman an dud guella euz hor bro.\nHerrio enn deiz, kerkouls var ar meaz evel e kear, pa velfot eun den mezo, astennet gand he gorfat var an hent, skoit var he skoaz, savit-hen en he za, aliit anezhan da lavaret : « Bevet ar Roue ! » hag e velfot anezhan o trei he benn en eur grial : « Bevet ar Republik ! » Ar memez tra a glefot gand ar galouperien noz a veler o reded an hentchou, lod evit ober fallagriez, lod-all evit laerez madou an nesa.\nAr pez a lavaran aman ne ket evit lavaret d’ehoc’h eo tud fall kement hini a zo a du gand ar republik, mez evit diskleria d’ehoc’h ha d’an oll eo ez a a du gand ar republik, kement den fall a zo er vro. Setu perak Ian Pennors ne vezo biken republikan, rak ne gavo biken eaz mont mesk-e-mesk gand ar vezvierien, ar galeounerien, ar vuntrerien, an dud diroll ha difeiz.\nAdtapet diwar « https://br.wikisource.org/w/index.php?title=Emgann_Kergidu/Pennad_09&oldid=51302 »\nKemm diwezhañ d'an 1 Mae 2013 da 19:30\nKemmoù diwezhañ degaset d'ar bajenn-mañ d'an 1 Mae 2013, da 19:30.


Ar vicher, Mikael Madeg (2014) | A ! Lenn...\nAr vicher, Mikael Madeg (2014)\nAlies, pa lennan levrioù ‘zo gant Mikael Madeg, e sav c’hoant ennon da gemer ur c’hreion ha da varrenniñ kement tra a santan evel a « re » evit heuliañ an istor. Re alies e vez distrempet anezhi gant distroelloù hir, ha debron a sav em bizied d’he lakaat da dizhout he stumm retañ. Ar boelladenn-mañ ne ran nemet dre spered, evit diverrañ un amzer a gavan re hir gant ul lennadenn ha ne leugn ket penn-da-benn va soñjoù.\nUn afer a zibaboù eo al lennegezh evidon. Lennegezh ‘zo en danevelloù-mañ, n’eus mar ebet. Met an dibaboù, pa vez anezho, a vez graet re alies gant an heskennerezh, hag an oberenn arzel gortozet ne vez nemet dispis.\nWar un dro ez eus pinvidigezh er mor a c’herioù hag a frazennoù-se. Ne zisoñjan ket ar pezh a zlean da skridoù Mikael Madeg abaoe ar romant kentañ em boa lennet gantañ, Tra ma vo mor, e 1997. Ha daoust d’ar sioù a gomzan diwar o fenn, e kendalc’han da gaout plijadur o lenn e labour. Gouzout a ran resis pegoulz em bez c’hoant da lenn se, ha pegoulz n’em bez ket. Leuskel a ran va daoulagad d’ober o labour ha va empenn da gantren, da heul rambreadennoù brokus ar skrivagner. Se zo evel selaou ur vignonez re hir he zeod ha respont « ya » ur wezh an amzer. Kompagnunezh ‘vez, ha n’eus ket d’en em reiñ betek re d’an eskemm, pa vezer un tamm digas ouzh ar sujed…\nUn nebeut danevelloù a glot eus ar gwellañ gant titl an dastumad : Devez ar sina, Pa ra noilh… (o lavaret he seizh gwirionez d’ar gelaouenn Al Liamm, war un ton em eus kavet farsus), Ar foerell gant e bluenn... A-us d’ar re all e lakafen An droiad e Banneg, on bet plijet enni gant ar cheñchamant savboent hag ar fin dic’hortoz. Ur velkoni dous a evod diouti. Deuet eo brav Domani an dour hag ar vein gant ar skrivagner ivez ; skridoù personeloc’h eta, en deus gouezet enno chom gant e roudenn ha kinnig traoù muioc’h « echu ».\nUr meskaj a draoù plijus ha displijus avat. N’eus nemet ur wezh staliet e-barzh lusk ispisial ar skrivagner, goustad ha diwirion, e c’heller tañva talvoudegezh e skridoù, a red enno ur fent hollvezant. N’o c’havan ket fall.\nThis entry was posted on Yaou, Ebrel 20th, 2017 at 18:43\tand tagged with madeg, mikael, vicher and posted in Brezhoneg, Danevelloù.\tYou can follow any responses to this entry through the RSS 2.0 feed.\n« Dogan, Jakez Riou (1943)\nUn homme de tempérament, David Lodge, Rouantelezh Unanet (2011) »\n2 responses to “Ar vicher, Mikael Madeg (2014)”\nEbrel 21st, 2017 at 11:20\nEbrel 21st, 2017 at 11:41\nFellout a rae din lakaat “irréel” gant ar ster : n’eo ket chadennet ouzh ar gwirvoud (daoust ma ne gontfes kazi nemet traoù gwir) abalamour d’ar stil a zistag ar fedoù eus o buhez gwir. Emichañs em eus dibabet fall ar ger, sur on e kavi unan bennak gwelloc’h da ginnig din !


Logos Library | heuliad\nBroudic Fañch - Eun Toullad Pennadou\nar "Pennadou-lenn" a embannas evid ar skolidi, deuz ar gazetenn "Skol Vreiz" - a zavas gand Per Honoré hag a skrivas e-barz eun heuliad a bennadou diwar-benn istor ar yez hag al lennegez. Kaoud a ra din e ranker poueza war tri pe bevar poent ouspenn da nebeuta :\nNe veze ket a gaoz deuz politik dalhmad. A-raog votadeg ar 27 a viz ebrel 1902, eh embannas koulskoude "Kroaz ar Vretoned" eun heuliad pennadou da zisplega d'he lennerien sklêr hag anad "'vid piou vo dleet voti".\nAdaleg ma teu ar gouarnamant renet gand Emile Combes d'ober ...\ndilhad a ran, goustad, ha gourvez war ma gwele. Serr eo ma daoulagad dija.\nGouleier spontus ha kreñv-kenañ em daoulagad, un heuliad skeudoù glas, ruz, melen o vont hag o tont, ken skedus ma vezan trellet ganto. A-greiz-holl e steuz an douar dindanon hag e ...


(Adkaset eus Goethe)\n28 a viz Eost 1749\n22 a viz Meurzh 1832\nromantelezh, Sturm und Drang, klaselezh Weimar\nJohann Wolfgang von Goethe (28 a viz Eost 1749 e Frankfurt - 22 a viz Meurzh 1832 e Weimar) a oa ur skrivagner alaman. E oberenn bennañ Faust a vez gwelet evel unan eus pennoberennoù lennegezh ar bed. Ouzhpenn e labour evel skrivagner ez eo brudet ivez dre ma oa dedennet gant meur a dra : an tresañ, an optik hag ar vevoniezh.\nWartburg mit Mönch und Nonne, Un dresadenn eus kastell Wartburg, savet gant Goethe d'ar 14 a viz Kerzu 1807\n2.1 E brezhoneg\nEtre 1765 ha 1768 ez eas da studiañ ar gwir e skol-veur Leipzig. Goude-se e kendalc'has gant studioù e skol-veur Strasbourg (1770-1771). E 1772 e voe breutaer e lez-varn an impalaerezh e Wetzlar. Er memes koulz en doe un istor karantez gant Charlotte Buff, ar pezh a roas mennozhioù dezhañ pa skrivas Die Leiden des jungen Werthers. E 1773 e tistroas da Frankfurt, hag e skrivas Götz von Berlichingen. E 1774 e lakaas embann Die Leiden des jungen Werthers. E miz Du 1776 en em stalias e Weimar. An dugez Anna Amalia a c'houlennas gantañ ober war-dro he mab. Ouzhpenn bezañ kuzulier e voe Goethe ur seurt ministr eno. Eno ivez e teskas an douarouriezh hag ar vaenoniezh. Adalek 1782 e reas war-dro arc'hant ar stad. D'an 3 a viz Gwengolo 1786 ez eas kuit dre guzh eus Carlsbad (Karlovy Vary hiziv an deiz, er Republik Tchek) war-du Italia. Eno e chomas betek 1788. Er bloavezh-se e tistroas da Weimar, hag e voe lakaet da vinistr. E 1794 e kejas gant Schiller. En em anavezout a raent abaoe 1788. Diwar o mignoniezh e tiwanas al luskad anvet klaselezh Weimar. Rener c'hoariva Weimar e voe etre 1791 ha 1817.\nGoethe ha Schiller, delwenn e Weimar\nE oberennoù[kemmañ | kemmañ ar vammenn]\nAdtapet diwar « https://br.wikipedia.org/w/index.php?title=Johann_Wolfgang_von_Goethe&oldid=1849184 »\nKemmoù diwezhañ degaset d'ar bajenn-mañ d'an 3 Her 2019, da 08:42.


Skridoù-esae | A ! Lenn...\nCategory Archives: Skridoù-esae\nBibliothérapie : Lire, c’est guérir, Marc-Alain Ouaknin, Frañs (1994)\nLeuniet eo bet va fenn a c’houlennoù p’em eus gwelet an titl dedennus-mañ. Peseurt kleñvedoù a vije soagnet gant levrioù ? Peseurt levrioù ? Penaos ez a an traoù en-dro ? Hag un dra sirius eo al levrderapiezh, pe un ijinadenn a c’hiz nevez evit gwerzhañ levrioù d’al lennerien new-age ?\nDre vras e choman war va c’hoant, gant un diabarzh ha ne glot ket ken brav-se gant an titl. Un nebeut titouroù em eus rastellet memestra : AR c’hleñved nemetañ a vez anv anezhañ amañ eo an diwaskadenn. N’eo ket Ouaknin en deus ijinet ar c’hoñsept a levrderapiezh, met tennet eo eus Proust. Al lenn a laka al lenner en ur stad distabil, ma c’hell sevel goulennoù outañ e-unan, ar pezh ne ra ket ken an den diwasket, skornet en e gleñved a harz outañ da fiñval, da gaout lañs.\nTout ar peurrest em eus kavet hanter zigredus. C’hwezhet-abominabl eo an destenn gant ambreadennoù prederourel ha niverologiezh. Gouzout diouzh an arameek a vije gwelloc’h evit heuliañ a-zoare. Daveoù religiel a gaver sof-kont. Tres ‘zo war al levr-mañ da vezañ sirius-kenañ, diellet, prederiet… gant un den a ra pennadoù-kaoz diwar-benn e zanvez.\nN’eo ket tre-ha-tre n’em bije ket komprenet an traoù, daoust ma vije bet diaes a vare da vare. Tammoù ‘zo o deus plijet din, evel pa zispleg ar skrivagner penaos e studia ar yuzevien el levraoueg. Dedennet on bet gant an testennoù a veze harpet warno evit displegañ ar soñj-mañ-soñj. Met ret e oa din chom war api, en un destenn vorodus, evit chom hep c’hwitañ war an nebeut traoù dedennus en em gave. An tech en deus ar skrivagner da c’hoari gant ar gerioù, da ad-verañ anezho, a denn d’an albac’henn kentoc’h ha d’al lennegezh, mont a ra pep tra da gaoteriad euzhus a-benn ar fin.\nKavout a ran drol, ha droch, e c’hellfe seurt brizh-skiant (digant un den desket-kenañ, koulskoude !) plijout ha tizhout. Koulskoude e ouezan e ra, peogwir eo bet aliet al levr-mañ din gant unan bennak… (laouen on ne ouezfe ket brezhoneg, evit ur wezh !) Met ne gomprenan ket penaos. An titouroù pleustrek zo rouez, a-boan ma klot an danvez gant an titl kinniget… Onanism lennek n’eo ken, d’am soñj.\nUr pezh-kurius eo memestra, na pa vije nemet evit kompren petra a denn tud ‘zo eus o studioù hir e skol ar rabined ?\nKrediñ a ran n’eus nemedon o chom hep bezañ plijet gant seurt traoù. E embann zo en em lakaat e riskl da dremen evit ur sodez ha ne intent seurt… Emskiantek on eus se, ar pezh en deus lakaet ac’hanon da soñjal e kontadenn Andersen : Dilhad nevez an impalaer.\n1 Evezhiadenn\t| tags: Alain, Bibliothérapie, guérir, lire, Marc, Ouaknin\t| posted in Galleg, Prederouriezh, Skridoù-esae\n2 Evezhiadenn\t| tags: Ene, Hemon, Kermoal, Pierrette, Roparz, tan\t| posted in Brezhoneg, Skridoù-esae, Studiadennoù


Emission Sinema : Le roi Arthur\nEmission Sinema - Episode diffusé le 16.06.2017\nSIN-170616-LE ROI ARTHUR.docx\nUr film sevenet gant : Guy Ritchie (2017).\nGant : Charlie Hunnam, Jude Law, David Beckham, Astrid Bergès-Frisbey (2e06).\nPenaoz chomel heb moned da weled ur film nevez savet a-zivoud tudenn bennañ mojennoù ar bed kelt, a-zalc'h douzh romantoù an Daol-Gronn, an achantour Marzhin, ar boudiged Viviana, Morgan, hag ar varc'heion Lañselod ha Perseval ? Penaoz chomel heb moned da weled ar film nevez-mañ diwar-benn ar Roue Arzhur ?\nRoet en deus ar sevener, Guy Ritchie, an ambiañs, an aergelc'h a jaoj da sort filmoù. N'omp ket en hor bed a-vremañ kén, mez en ur bed ma kenveve ennañ an dud ordinel hag ar vajed, an hudourion, an achantourion, ar voemerion, ar strobinellerion, galloudeg ha gallouduz, hegarad, sikouruz pe fall ha droug, dañjeruz evid ar paourkaezh Yannig. Ni en em gav souden e amzer ar c'hastelloù kreñv, uhel o zourioù, plom ha téw o magoerioù sonn. Int a ziskoueze fierded ha galloud ar briñsed a veve enne, ha galloud ha lorc'h an heni a oa a-dreist dezhe oll : ar roue trubard, Vortigern. Mez hennezh ne oa ket didro e galon, ha mall e oa da Arzhur doned ha da stourm enebtañ, daoust da Arzhur kaoud gwell rac'hwiz ar soñj-se da gentañ. Gwell e oa gantañ bevañ ur vuhez disoursi, gant e gamaraded hag ar merc'hed yaouank. Mez setu, dirag e donkad n'hell ket an den achap...\nBoud eh eus menezioù garw, deñved enne é peuriñ hag é redeg. Boud eh eus stêrioù boull ha sklaer o zourioù, evel gwezhall pa ne oa ket bet saotret ha kousïet an natur c'hoazh. Gwezh e redont evel froudoù prim, gwezh e chomont da ruzal en o naozioù ledan, a gildroenn da gildroenn. Boud eh eus koadaouier don, gwez kozh ha tort, ha gwenodennoù kuzh é jilgammad dindan an del stank. Boud eh eus hentoù meur e foñs flajennoù geoteg, pontoù kozh kelt pe roman, raden etre o mein.\nBoud eh eus bleidi ferw, tan en o daoulagad ha beget moan o dent. Boud eh eus nàeron hir ha heuguz, didrouz en ur dostaad ha binimuz groñs. Boud eh eus erered kreñv ha hir o diwaskell, lemm o selloù, stard o c'hrabonoù ha roeguz o figosoù melen. Boud eh eus logod penn-dall braz divent, skrijuz pa griont, kustum da ziskuizhañ staget e-pign douzh plafonn o c'havarnioù teñwel ha gwleb. Boud eh eus chas-brezel, dalc'het mort gant dornioù maneget o mistri gwisket du.\nBoud eh eus kêrioù pobleg, stank an dud enne, é labourad, é voned hag é toned, é varbotal, é chopinata en tavarnioù, é troñsiñ brozhioù ar merc'hed. Boud eh eus plac'hed yaouank gant daoulagad karantezuz a-sort gant re ar livourion rag-rafaelian. Boud eh eus martoloded é chalbotad mein ha gwin ha prizonidi. Boud eh eus ur roue ankeniet en e gastell, kuzulierion en-dro dezhañ, mez e-hunan e gwirionez, rag ne vez ket rannet ar galloud er bed-se. Boud eh eus soudarded, gwir vevelion ar roue ankeniet-se, soudarded lèrwisket evel ma jaoj d'an dud-se, stummet evid derc'hel ar boblañs en he stern enk. Boud eh eus ive un dornad tud na fell ket dezhe plegañ douzh an diktatoriezh-se. Evel ataw, ar stourm etre an droug hag ar mad a véw, a dreuzvéw, a varw hag a sav a varw da véw en-dro. Setu aze motor istor an denelezh.\nSetu un taolenniñ nad eo ket divourrabl da weled. Lod a gavo er film-se roudoù a heni Mel Gibson, Braveheart, pe ag ar saga Le Seigneur des Anneaux. Ur film eo ag en deus goulennet ur bochad labour gant an teknikoù modern, beteg re am eus kavet, dreist-oll pa vez diskouezet skenennoù lec'h ma vez gwelet stourmoù-hud. Mez piw a vo gouest hiziw da dennañ ar c'hlezeñv ag ar maen m'ema sanket e-barzh ? Eskalibur, an heni a ra gantañ a c'hell boud trec'her e meur a grogad...\nJean-Claude Le Ruyet.20170616b.216F.


Enez Banks - Wikipedia\nEnez Banks (Banks Island e saozneg) zo un enezenn e hanternoz Kanada. Emañ er gwalarn da Enez Victoria, hag e 2010 e oa poblet gant 136 den. E-keñver melestradurezh emañ Enez Banks e Tiriadoù ar Gwalarn.\nPelec'h emañ Enez Banks (kartenn alamanek)\nAnvet e voe an enezenn, gant ar moraer saoz William Edward Parry, e 1820, en enor da Joseph Banks, naturour hag ergerzher e Kanada hag er Meurvor Habask. En em astenn a ra war 70 000 km² a c'horread (pempvet enezenn vrasañ Kanada eo) ha sevel a ra betek 732 vetr uhelder e Durham Heights. Ur park natur, Park Broadel Aulavik, zo bet krouet e norzh an enezenn.\nAdtapet diwar « https://br.wikipedia.org/w/index.php?title=Enez_Banks&oldid=1592363 »\nDernière modification le 19 Gwe 2014, à 15:01\nKemmoù diwezhañ degaset d'ar bajenn-mañ d'an 19 Gwe 2014, da 15:01.


Mamm Tereza - Wikipedia\n(Adkaset eus Anjezë Gonxha Bojaxhiu)\nMamm Tereza e brezhoneg, Nënë Tereza en albaneg, he yezh vamm, Mother Teresa e saozneg ha মাদার টেরিজা e bengaleg, ganet Anjezë Gonxhe Bojaxhiu en Üsküb, Impalaeriezh otoman (hiriv Skopje, Makedonia) d'ar 26 a viz Eost 1910, deuet da vezañ Indiadez e 1948, ha marvet d'ar 5 a viz Gwengolo 1997 e Kolkata, India, a oa ul leanez katolik.\nGanti eo bet diazezet an aozadur Misionerien ar Garitez.\nPriz Nobel ar Peoc'h a zo aet ganti e 1979 ha lakaet eo bet war roll ar wenvidien e 2003.\nAnjezë Gonxha Bojaxhiu,\n"Mamm Tereza", e 1988\nD'ar 15 a viz Meurzh 2016 e voe sinet dekref he santelezhadur gant ar pab Frañsez. Abaoe ar 4 a viz Gwengolo 2016 e vez graet gant an doare ofisiel Santez Tereza Kolkata.\nEzel e oa Santez Tereza Kolkata an urzh misionez Sœurs de Notre-Dame de Lorette, kuitaat a ra ar gumuniezh e 1949 evit mont gant hent « he galv » ha krouiñ a ra neuze e 1950 un urzg nevez. He oeberezrezh gentañ a vezo gant ar re baourañ e-liamm gant skoliata bugale ar straedoù ha digeriñ marvdi Kalighat (Nirmal Hriday) e Calcutta. E-pad 40 vloaz e gendalc'ho gant ar gefridi sikour ar re vunut, ar re glañv, ar re war o zalaroù. Da gentañ e vezo en India ha goude-se dre ar bed a-bezh, chom a raio penn da misionerien an Drugarez.\nPa yeas Mamm Tereza da Anaon, an urzh a zo ledet war 123 vro, gant 160 mision. E-touezh ar re-se e kaver soubennoù-pobl, kreizennoù sikour d'ar familhioù, tiez emzivaded, skolioù, ospitioù pe lec'hioù degemer an dud klañv gant ar SIDA, al lovrezh pe c'hoazh an droug-skevent.\nKerent Anjezë Gonxhe Bojaxhiu a zo kenwerzhourien bourc'hiz ha kristen eus Albania. An tad Nikollë a zo e-penn meur a embregerezh e-liamm gant an tisaverezh ha gwerzhañ a ra ivez dafar apotikerezh. Daou vugel a oa dija en tiegezh pa gan Anjezë e Üsküp (Skopje hiziv-an-deiz) d'ar 26 a viz Eost 1910, e vilayeti Kosovo, un is-rann melestradurel d'an impalaeriezh Otoman. Ur verc'h anvet Age, hag ur mab Lazare.\n↑ (br) Eskopti Sant-Brieg ha Landreger\nAdtapet diwar « https://br.wikipedia.org/w/index.php?title=Mamm_Tereza&oldid=1789254 »\nDernière modification le 9 Ebr 2018, à 18:57\nKemmoù diwezhañ degaset d'ar bajenn-mañ d'an 9 Ebr 2018, da 18:57.


Buhez ar Sent/1894/Klotild - Wikimammenn\nBuhez ar Sent/1894/Klotild\n◄ Marsellin ha Per Klotild Fransez Karaksiolo ►\nAr zantez-ma a ioa nizez da C’hondevald, roue ar Bourgogn, hag a oue savet e palez he eontr. Klovis, roue Frans, o veza klevet hano euz he vertuz hag euz he gened, he goulennaz evit pried. Mes ar roue-ze a ioa c’hoaz paian, hag hi e devoa bet eunn deskadurez vad ha kristen enn he bugaleach ; n’edo ket e poan eta da zimezi da eur prins hag a adore c’hoaz ann doueou faoz. Asanti a reaz goulskoude dre ma oue roet d’ezhi da esperout ne zaleje ket he fried d’en em ziskleria kristen. Klovis a ieaz d’he diambroug beteg kear Soason, hag eno e oue great ann eured.\nEtre daou e savaz brezel etre ann Allemanded hag hen, ha p’edo o tiblas euz ar gear evit mont d’ar vrezel-ze, ar Zantez a lavaraz d’ezhan : « — Mar teu beac’h varnhoc’h, o pet sonj euz va Doue-me. » Ar roue ne eaz ket kalz a van evit klevet ar c’homzou-ma, ha setu hen var varc’h hag enn hent.\nSantez Klotild a c’hounezaz ar roue he fried d’ar feiz katholik. Eur c’hreg hag a c’hoar he de ver a zo eunn tenzor ha ne ouzer priz ebed d’ezhan, eme ar fur Salomon. Dre he c’harantez hag he dousder e c’hell beza mestrez euz a galoun he fried, ha neuze eo eaz d’ezhi trei ar galoun-ze varzu Doue. Mar oc’h euz eur c’halloud bennag var spered ha var galoun ho kerent pe ho mignouned, en em zervichit anezhi evit ho dougen d’ar mad ha d’ar vertuz, hag ober dezho beva bepred evel guir gristenien ha guir vugale da Zoue ha d’ann Iliz.\nAdtapet diwar « https://br.wikisource.org/w/index.php?title=Buhez_ar_Sent/1894/Klotild&oldid=24348 »\nKemmoù diwezhañ degaset d'ar bajenn-mañ d'an 6 Eos 2011, da 11:27.


Colima (stad) - Wikipedia\nColima, unan eus 31 stad Mec'hiko\nColima zo unan eus an 31 stad kevredet a ya d'ober Stadoù-Unanet Mec'hiko, e kornôg kreiz ar vro, etre Jalisco en hanternoz hag er sav-heol, ha Michoacán er c'hreisteiz, stok ouzh ar Meurvor Habask. Unan eus ar stadoù bihanañ eo, 5 455 km² dezhi. E niveradeg 2005 e oa 567,996 den o chom enni.\nColima eo ar gêr-benn. Manzanillo (Mec'hiko) ha Tecomán eo ar c'hêrioù bras all.\nAdtapet diwar « https://br.wikipedia.org/w/index.php?title=Colima_(stad)&oldid=1710425 »\nKemmoù diwezhañ degaset d'ar bajenn-mañ d'an 21 Gou 2016, da 10:50.


Estreget produiñ laezh ez eus muioc'h mui a saverien moc'h biologel da skouer © Maxppp - Jean-Luc Flémal\nKomzet hon oa diwar-benna r roched melen deus Brest kaset d'an toull bac'h. 3000 atant biologel a zo bremañ e rannvro Breizh. Ha war skouer Gwengamp ez eus bremañ tu bezañ aksioner kleub basket Kemper !\nKaset eo bet d'an toull bac'h ur roched melen deus Brest\nTamallet eo bet dezhañ gant ar justis bezañ taolet bitrakoù hag ur c'hoktail moltov war ar boliserien ar sizhun tremenet. E kreiz an noz o doa klasket un ugent roched melen stankadoù an hentoù az a davet ar pourvezioù eoul-mein war porzh a goñvers Brest. Displegadennoù gant Léo Rozé.\n3000 atant bio a zo bremañ e rannvro Breizh.\n1200 tiegezh biologel a oa e rannvro Breizh dek vloaz'zo, hag ouzhpenn 3000 atant bio a zo e rannvro Breizh. Muioc'h mui a beizanted az a davet al labour douar biologel. Kreskiñ a ra kement an niver a atantoù bio e Breizh eget e lec'h all eme Didier Caraes o labourat er gambr labour-douar broadel.\nUjap family : mennet oc'h da vezañ aksioner ar c'hleub ?\nKemer a ra harp kleub basket Kemper war skouer kleub melldroad Gwengamp hag e gevredigezh Kalon. Moien e vo da neb a gar bezañ "aksioner". Ar wech kentañ eo d'ur c'hleub Pro B ober kinnig kement-all. Keven ar Fur eo prezidant ar gevredigezh Ujap Family. Ar pal zo lakaat ur c'hant suporter.ez da emezelañ.


VIII. — Gwennola a ia da vaner Tymeur - Wikimammenn\nVIII. — Gwennola a ia da vaner Tymeur\n◄ VII. — Ar verc’hik Gwennola, e Mellak VIII. — Gwennola a ia da vaner Tymeur IX. — Gwennola anavez he zad ►\nVIII. - Gwennola a ia da vaner Tymeur\nEiz devez goude, d’ar lun vintin, Gwennola, goude beza poket d’he lez-tud e Mellak, goude beza glebiet be he mam gant he daëlou, a gemeraz penn an hent evit mont varzu Poullaouën.\nTri devez e oa bet oc’h ober an hent, ha bep noz e kouske er c’hreier, war eun tam plouz, e mesk al loëned.\nD’ar merc’her, var dro teir heur deuz an abardaë, e tigoueaz e Keraez.\nKemer a reaz hent Poullaouën. An noz a oa o koueza war an douar, pa en em gavaz er bourk, ar glao a goueze puill.\nGwennola a c’houlennaz digant eur plac’h koz euz ar bourk e peleac’h e c’helle beza ti an aotrou Kerzuliek.\n— « An aotrou-ze a zo maro pell zo, hag e wreg a zo ive : eur mab o devoa hag a zo den na oar peleac’h.\nBrema e maner an aotrou Korzuliek koz, ema an aotrou Clamort hag e wreg, n’ouzon ket deuz a beleac’h int deut aze, mes n’ouzont ket ar brezonek a leveront ; kredi ran ez int ive diavezidi, rak na vezont gwec’h abed on offeren. »\nGwennola a gemeraz an hent a oa diskouezet d’ezhi, gant maner Tymeur.\nEn em gavet tost d’ar maner, e krogaz aoun ennhi, na grede ken antreal ; klevet e devoa e oa er maner estranjourien, hag ar ger-ze evithi a ioa awalc’h.\nEn eun ti dister e kichen ar maner, Gwennola a c’houlennaz eun tam bara, en hano Doue, hag eun tam plouz er c’hraou evit tremen an noz.\nEur plac’h oajet damdost a hanter kant vla, a roaz d’ezhi eun tam bara mes a lavaraz d’ezhi n’oa ket plas evit e loja.\n— « It d’ar maner aze, plac’hik, aze vefoc’h lojet, an duchentil a ro lojeiz da gement paour a ia da c’houlen. »\n— « Aoun em beuz, rak klevet em beuz ec’h int dizoue. »\n— « N’euz forz, neuz forz, tud vad int, loja reont ar beorien en eun ti bihan greet espres evit an dra-ze.\nMar kirit me lavaro da Laouik mont asamez ganoc’h, hen a zo jardiner bihan er maner, ha gantan e c’hallit beza dinec’h…\nAbenn pemp minut goude Laouik a skoe war dor ar maner.\nEur plac’h koz a deuaz da zigori.\n— « Sellit Kato, setu eur plac’hik hag e deuz c’hoant tremen an noz er maner. »\n— « Antreit, plac’hik, deuit da gichen an tan da zec’hi ho tillad. »\nEur regeden gaër a ioa en oaled hag a lakee an aezen da zevel deuz dillad glebiet ar plac’hik.\nDa zeiz heur, an aotrou hag an itron Clamort a ziskennaz evit mont da zal da zibri o c’hoan.\nAr plac’hik Gwennola a grene evel eur bern delliou, pa welaz anezo. Sonjal a ree er memez amzer en he zad, mes ne zonje ket avad e oa e ti e zad, pe gwir e oa lavaret d’ezhi e oa an aotrou Clamort e chom er maner.\nPe devoa debred he c’hoan, ar plac’h koz a lavaraz da Wennola peillat avalou-douar. »\n— « Gant kalz a blijadur, a lavaraz Gwennola. »\nPa oa debret e goan, an aotrou Clamort a deuaz evel kustum er gegin, evit lakat an tan war o gorn-butun.\nPa vije peorien koz o loja, e vijent laket da gonta a bep seurt kontadennou, mes en devez-ze na oa nemed Gwennola.\nAn aotrou a ioa o vont da c’houlen outhi kont ha kont tra all, pa zigoueaz ar mevel braz en ti, da lavaret oa krog ar boan bouzellou er marc’h Bijou. Neuze oa fin d’an abaden, echu ar gontaden.\nAr plac’hik a ioa laket da gouskat en ti-bian.\nAntronoz mintin, ar plac’hik n’oa ket savet c’hoaz, pa oa eat an aotrou da chaseal,\nAr plac’h koz a lavaraz d’ezi e devoa c’hoant an itron da gaozeal ganthi. E gwirione, vardro eiz heur, an itron a c’houlennaz diouthi a kontant e oa da chom da vatez vihan er maner.\n— « Ama, a lavaraz an itron, e vefoc’h bevet mat, gwisket mat, netra na vanko d’oc’h, no pezo ken labour da ober nemed diouall an daou vugel bihan, pourmen anezo er weturik-dourn. »\nGwennola ne argilaz kot, rak sonjal a ree e klevfe buanoc’h kelou deuz he zad er maner eget e leac’h al abed.\nAdtapet diwar « https://br.wikisource.org/w/index.php?title=VIII._—_Gwennola_a_ia_da_vaner_Tymeur&oldid=157313 »\nKemmoù diwezhañ degaset d'ar bajenn-mañ d'an 29 Meu 2020, da 18:36.


Perseüs - Wikipedia\nLestr en doare korintiat a ziskouez Perseüs, Andromeda ha Ketos, Altes Museum (Berlin).\nPerseüs hag Andromeda, hervez ul livadur roman eus Pompei.\nPerseüs hag Andromeda, livet gant Tizian.\nPerseüs hag Andromeda, livet gant Rubens.\nPerseüs hag Andromeda, livet gant Mignard\nPerseüs (Περσεύς / Perseús, « ar preizher»), a oa anv un haroz hellazat. Mab e oa da Zeus ha Danae. Eñ eo an hini a lazhas Medousa hag a zimezas da Andromeda.\nHervez Apollonios Rodos e oa Eurymedon e wir anv.\n1 Ganedigezh an haroz\n2 En harlu\n2.1 Kefridi Polydektes\n4 Oberennoù awenet gant ar mojennoù\nGanedigezh an haroz[kemmañ | kemmañ ar vammenn]\nE kêr Argos e oa un tour arem uhel, ha warnañ prenester hag a oa barrinier houarn tev outo. En tour-se e oa ur briñsez o ouelañ dourek rak lakaet e oa bet aze da viken gant ar roue he zad.\nAr roue Akrisios a oa bet diouganet dezhañ gant ur beleg e vije lazhet gant e vab-bihan. Petra reas neuze, nemet kraouiañ e verc'h Danae da virout outi a gaout bugel ebet, rak n'en doa ket bet kalon d'he lazhañ. Evel-se e kave dezhañ e oa bet madelezhus ha fur war un dro.\nKoulskoude, un noz, a-dre ar barrinier e kouezhas ur barrad glav aour. Zeus an hini e oa, rak an tu-se en doa kavet an doue da zont d'ober e lez d'ar plac'h yaouank, a voe brazezet gantañ.\nGwilioudiñ a reas ar verc'h en tour, ur mab e oa, Perseüs e oa e anv, hag Akrisios a savas kounnar ennañ ken a reas. Met peogwir e oa ur galon vat a zen ne lazhas nag ar mab nag ar vamm, nemet o lakaat a reas en un arc'h, ha teurel anezho er mor.\nEn harlu[kemmañ | kemmañ ar vammenn]\nKaset ha digaset war ar mor e tegouezhas an arc'h en enez Serifos. Eno e voent skoazellet gant ur pesketaer, Diktys e anv, a oa breur da roue an enez, Polydektes.\nEn enez Serifos e kreskas Perseüs, kenteliet gant Diktys. Ar roue Polidektes avat a gare Danae, ha kement-se ne blije ket d'ar Perseüs yaouank a ziwalle vertuz e vamm. Neuze e klaskas ar roue Polidektes penaos e c'hallfe pellaat ar c'hrennard diwar dro e vamm. Dont a reas en e soñj lakaat tud an enezenn da reiñ dezhañ kezeg, ha hervez doareoù zo eus ar vojenn e felle dezhañ kinnig al loened da Hippodamia en devoa c'hoant da gemer da bried. Perseüs paour n'en doa ket a gezeg met kinnig a reas degas dezhañ pezh a garje, ne vern petra e vije. Hag a roue neuze da c'houlenn digantañ mont da gerc'hat penn ar Gorgon Medousa, euzhvil a droe an dud e maen netra nemet gant e sell.\nKefridi Polydektes[kemmañ | kemmañ ar vammenn]\nPerseüs o stourm ouzh Medusa, gant Cellini\nAthena a oa kaz enni ouzh Medousa rak embaret e oa ouzh Poseidon en un templ a oa bet savet dezhi. Ha setu hi d'en em ziskouez dirak Perseüs ha d'e genteliañ diwar-benn pezh a rankje ober.\nAndromeda[kemmañ | kemmañ ar vammenn]\nPerseüs o tieubiñ Andromeda (munudig), livet gant Piero di Cosimo (war-dro 1513)\nKassiopeia, mamm Andromeda ha rouanez Aitiopia, he devoa poufet e oa ken koant hag an Nereidezed, ma savas droug e Poseidon, doue ar mor, a c'holoas ar vro gant an dour-beuz, hag a gasas un euzhvil a rene war ar mor, ma ne c'halle den mont war vag ken.\nDiouganañ a reas beleg an doue Amon ne vije peoc'h ebet digantañ ken na vije roet merc'h ar rouaned, Andromeda, d'an euzhvil. Neuze e voe staget ar plac'h kaezh ouzh ur garreg war an aod. Dres d'ar poent-se edo Perseüs o tistreiñ eus lazhañ Gorgon, hag o tremen damdost, pa glevas hirvoudoù ar briñsez. Goude lazhañ an amprevan e tieubas Andromeda hag e timezas ganti, petra bennak ma oa bet prometet d'ur paotr yaouank all, Fineüs e anv.\nEn eured e savas kann etre an daou baotr, ha troet e voe Fineüs e maen tra ken 'met o welout penn Gorgon. War-lerc'h an eured ez eas Andromeda gant he fried da Diryns, en Argolis.\nOberennoù awenet gant ar mojennoù[kemmañ | kemmañ ar vammenn]\nLivadurioù niverus zo bet, ar re anavezetañ\nBenvenuto Cellini en deus graet un delwenn arem, Perseüs o terc'hel penn Medousa (1545 ), Firenze, Loggia del Lanzi ;\nAntonio Canova a reas ivez un delwenn anvet Perseüs o terc'hel penn Medousa a zo er Mirdi Pio-Clementino er Vatikan.\nUr c'hoarigan Perseüs zo bet savet e 1682 gant ar sonaozour gall Jean-Baptiste Lully .\nGuy Massat, « Persée et la Méduse », kendiviz Psychanalyse et Mythologie, Pariz, 2006.\n↑ hervez Metamorfozoù Ovidius\nAdtapet diwar « https://br.wikipedia.org/w/index.php?title=Perseüs&oldid=1920046 »\nKemmoù diwezhañ degaset d'ar bajenn-mañ d'an 30 Kzu 2021, da 18:16.


Aod kreisteiz Inis Mór, e-kichen Dún Aonghasa.\nInis Mór pe Árainn (Inishmore e saozneg) eo an hini vrasañ eus an Inizi Árainn e Bae Gaillimh, en Iwerzhon. Ur gorread 31 km² he deus an enezenn.\nÁrainn pe Árainn Mhór eo anv kozh an enezenn. Evit na vefe ket kemmesket gant enez Árainn Mhór, zo e kontelezh Dún na nGall, e voe kroget d'ober gant an anv Inis Mór ("Enez Veur") en XIXvet kantved ha bremañ e vez implijet an anv-se ken e saozneg (skrivet Inishmore), ken en iwerzhoneg. Hogen Árainn eo anv ofisiel an enezenn, hag Árainn ivez eo an anv implijet peurliesañ gant an enezourien.\nCill Rónáin eo kêr vrasañ an enezenn, war-dro 50 km diouzh kêr Gaillimh.\nUnan eus lec'hioù kreñv an iwerzhoneg eo Inis Mór, evel an div enezenn all Inis Meáin hag Inis Oírr. Er Gaeltacht emaint. Meur a lec'hienn ragistorel zo en enez, evel da skouer Dún Aonghasa, ur c'hreñvlec'h eus Oadvezh an Houarn. Abalamour da se e teu touristed e-leizh da weladenniñ an enezenn. Liammet eo Inis Mór ouzh an douar-bras gant bigi a zeu eus porzh Ros a' Mhíl, e kontelezh Gaillimh, eus porzh Gaillimh e-unan, pe eus porzh Dúlainn e kontelezh An Clár, pe gant kirri-nij bihan a zibrad en Indreabhán.\nsant Éanna, manac'h kristen (marv war-dro 530).\nMáirtín Ó Direáin, barzh iwerzhonek (1910-1988).\nLiam Ó Flaitheartaigh, skrivagner saoznek hag iwerzhonek (1896–1984).\nBreandán Ó hEithir, skrivagner ha kazetenner (1930–1990).\nAdtapet diwar « https://br.wikipedia.org/w/index.php?title=Inis_Mór&oldid=1912551 »\nInizi kontelezh Gaillimh\nKemmoù diwezhañ degaset d'ar bajenn-mañ d'an 7 Her 2021, da 06:43.


Buhez ar Zent. pages 160, 161. Encyclopédie Marikavel.\npages 160, 161\nEizvet devez warn-ugent a viz C'houevrer\nBenviou ar Basion\nAr c'hoareiz a zo savet en zonj eus ar yun kalet a reas Hon Zalver Jezuz-Krist, epad daou-ugent devez, arôk en em lakat da brezek e gelennadurez d'an dud.\nSavet eo ive evit ober d'imp en em bourchas dre ar binijen, ha, dre eun dizro war boaniou Mab Doue, lidan, evel m'eo dleet, an deiou ar bla eus Pasion ha Rezureksion Salver ar bed.\nAn Iliz a oar nag a sklerijen hag a nerz a deu en hon eneou, pa garomp 'n em lakat a galon ganti war Basion Jezuz-Krist. Abalamour da ze, bep gwener eus ar c'hoareiz, e ra d'imp ober eur gammed bennak war an hent a ya eus mene Olivez da vene Kalvar.\nD'ar gwener kentan, ec'h enor kurunen spern Hon Zalver.\nD'an eil gwener, ar goaf a doullas e galon hag an tachou a doullas e zaouarn hag e dreid.\nD'an trede, al lienach ma oe sebeliet enne korf maro-Hon Otrou.\nD'ar pevare, e bemp gouli.\nD'ar bempvet, e wad presius.\nD'ar c'houec'hvet, seiz glac'har e Vamm benniget.\nN'eo ket souezus e vefe bet dastumet, pisan ma oe gallet, benviou ar Basion, kemend-all a garante o devoa an Itron-Varia, ar merc'hed santel, an ebestel, Joseph Arimathi ha Nikodem evit an Otrou Krist.\nAn darn vrasan eus ar benviou-ze a zo chomet hep bezan peurzismantret gant ivinou an amzer.\nAr gurunen-spern, heb an drein, a zo en Pariz. Ar roue sant Louis a brenas anezi digant Yan Brienn, impalaer Konstantinopl, hag a reas sevel ar Chapel Zantel, eur pez labour dudius, evit he digemer.\nAn drein a zo rannet a-gle hag a-zeou. Iliz-veur Kastel-Pol he deus an enor da viret unan aneze; eun all a zo en Andria, en Itali, hag a deu ar beradou gwad, êt outan diouz penn Hon Zalver, da vezan beo, bep gwech ma koue Gwener ar Groaz de gouel ar Werc'hez, en miz meurz.\nAr goaf a zo miret etouez relegou diniver iliz Sant-Per, en Rom.\nEun tach a zo miret en Rom, eun all en Trev; eun all zo teuzet en kurunen impalaered an Hongri; eun all 'zo kollet en mor Venis.\nAr zaë hep gwri, a rannas ar zoudarded etreze, war vene Kalvar, a gouezas etre daouarn santez Helena, a roas anezi da iliz Trev, elec'h m'hen mirer c'hoaz en de a hirie.\nAl lienen da zebelian a zo en Turin. Roue an Itali eo he ferc'hen.\nAr wir groaz a zo krenn dammou anezi en Rom hag en Pariz. En meur a barouz e zo bruzunou, ha gante e ve binniget ar bobl kristen, gwech an amzer.\nAn hevelep de, e rêr gouel sant Ruellin pe Rivelen, diskennet en Breiz gant sant Tual, e kerz ar VIet kantved, ha deut da vezan, war e lerc'h, abad hag eskob Landreger. Eun ti eus kêr Landreger a doug c'hoaz e hano.\nAn devosion da Basion Hon Zalver\nAn devosion da Jezuz-Krist, en e Basion, a zo bet, a-viskoaz, unan eus an devosionou karet ar muian gant ar zent.\nSant Pol a lavar d'imp ne fell d'ezan anaout netra nemet Jezuz-Krist, ha Jezuz-Krist stag ouz ar groaz.\nSant Fransez Asis, dre e zevosion da Jezuz-Krist en e Basion, a veritas dougen war e gorf pemp gouli Hon Zalver. An holl zent a c'hourc'hemenne an devosion da Basion Jezuz-Krist, evel louzou mat eneb an dentasionou. ha netra n'hell hon lakat da garet an Otrou, kement hag ar gwel eus ar pez an eus teurvezet gouzanv dre garante evidomp. Petra c'helle d'ober, ha n'en deus ket grêt ?\nBezomp eta devot bras da Basion .lezuz-Krisl. Greomp hent ar groaz alïes, hag e keit ma heuilhfomp Mab Doue war hent ar C'halvar, hep mar ebet, e kresko en hon spered an heûz ouz ar pec'hed, penn-abeg da holl boaniou Mab an Den.\nO ma Zalver, c'houi hag ho peus gouzanvet abalamour d'in, desket d'in ive gouzanv abalamour d'ac'h. Evit ma zilvidigez eo e c'houzanvet, mes hoc'h Abostol an eus lavaret d'in e vanke eun dra bennak d'ho Pasion, evit bezan talvoudek, hag e oa ma hini.\nRoët d'in eta nerz awalc'h da bignal, gwech an amzer, ho kalvar, ha da unani ma fasion gant hoc'h hini, o c'houzanv ma foaniou hep en em glemm. Etouez pec'hejou an dud hag a zamm ac'hanoc'h, eman ma re. Er gwad-ze a redas diwar ar groaz d'an douar, beradaou a redas abalamour d'in. Poaniet on gant ar zonj-ze. Pardon eta, ma Jezuz, pardon !


''República de Guatemala''\nGer-stur : El País de la Eterna Primavera\n(ha kêr vrasañ) Ciudad de Guatemala\nSpagnoleg ha 23 yezh vroadel kenofisiel\n- Prezidant Alejandro Giammattei\n- Hollad 108,890 km² (106)\n- Dour (%) 0.4\n- istimadur 2005 12,800,000 ()\n- Stankter 134.6/km² (85)\n- Hollad $62.78 miliard (71)\n- Keidenn $4,155 (116)\n0.673 (kreiz) (117)\nGuatemala (República de Guatemala e spagnoleg) a zo ur riez e Kreizamerika. Harzoù he deus gant Mec'hiko er gwalarn, gant Belize er biz ha gant Honduras hag El Salvador er gevred. Ar vro greizamerikan bobletañ eo ha Ciudad de Guatemala eo ar gêr-benn anezhi.\nDaoust ma'z eo bet stabilaet ar vro abaoe 1996 ez eus bet un istor hir a vrezelioù diabarzh hag a daolioù-reveulzi.\n(es) Congreso de la República – Parlamant Guatemala\n(es) Organismo Judicial de Guatemala Lezioù-barn Guatemala\n(es) Gobierno de Guatemala Gouarnamant Guatemala\nAdtapet diwar « https://br.wikipedia.org/w/index.php?title=Guatemala&oldid=1996060 »\nKemmoù diwezhañ degaset d'ar bajenn-mañ d'an 29 Mae 2022, da 12:31.


An taboulinoù a zo ur reizhad taboulinoù toserezh implijet kalz er strolladoù rock. Servijout a ra dreist holl da verkiñ ar lusk.\n2.1 An danvezioù implijet a-benn sevel ar benveg\nAn taboulinoù a zo aozet get ur strolladur a fustoù (pe tom-où) ha simbalennoù. An taboulin a vez implijet get Mab-den a-c'houde ar ragistor. Ijinet eo bet an taboulinoù kentañ en 20vet kantved, aozet e oa d'ar mare-se get un taboulin sklaer, ur gourdaboulin ha simbalennoù, kavet e veze dreist-holl e lazoù-seniñ an arme. Liammet-tre eo an taboulinoù a-vremañ get an jazz (1900-1940), kaset en deus araokadennoù evit simplaat ar c'hoari da skouer ar charleston (pe "hi-hat" e saozneg) ijinet get Vic Berton ha Kaiser Marshall e 1920 hag an droadikell evit ar gourdaboulin evel-se a oa tu d'an taboulinour da c'hoari get meur a lodenn eus an taboulinoù er memes koulz. Araokadennoù arall a zo daet get an emsavioù sonerezhel evel ar rock'n roll, daet eo dreist-holl àr-wel ar "set" ar pezh a dalv e vez disheñvel pep taboulin hervez c'hoantoù an tabouliner.\nAn danvezioù implijet a-benn sevel ar benvegAozañ\nAn troadoù a zo graet get danvezioù metal evit ma zo gouest da zougiñ holl pezhioù an taboulinoù, graet int get aluminium pe houarn hervez an dibab ha priz an taboulinoù.\nStaget eo pep pad doc'h un daspugner tredan liammet d'ur sichenn e-lec'h ma teu er-maez un notenn, a-drugarez d'un tokarn luget get un jack d'ar sichenn. Pep pad a ro ur son disheñvel hervez ar son choazet get an taboulinour.\nTu zo da izelaat pe brasaat kreñvder ar son ha memes cheñch ar sonioù.\nAdtapet diwar « https://br.wikipedia.org/w/index.php?title=Bateri&oldid=1875074 »\nDernière modification le 13 Mae 2020, à 20:31\nKemmoù diwezhañ degaset d'ar bajenn-mañ d'an 13 Mae 2020, da 20:31.


Pajenn:Perrot - Bue ar Zent.djvu/788 - Wikimammenn\nPajenn:Perrot - Bue ar Zent.djvu/788\nset d’ezan e zakramanchou, mes ar re a oa war e dro, hag e vreur zoken, o devoe ar grizder da chom hep e chilaou. An den yaouank a ’n em erbedas neuze ouz an itron santez Barba, hag an êle a deuas da rei d’ezan bara an nenv. Eur wech-all, ar Werc’hez gant he mabig Jezuz a deuas d’he gaout, hag a zisklerias d’ezan ne varvje ket c’hoaz : « Mes red eo d’ec’h, emezi, mont en Kompagnunez Jezuz.»\nKerkent ha ma oa pare, ec’h eas da Rom war e droad. E vreur, pa welas e oa tec’het, a redas war e lerc’h, gant eur c’har ha daou a gezeg ; mes en eun tôl, ar c’hezeg a chomas hep gallout mont ken, evel pa vije notet o divesker. En doare-ze, Stanislas ne oe ket tapet hag a c’hallas derc’hel gant e hent.\nEur wech en em gavet en Rom, e c’houlennas digant sant Fransez Borjia rei digemer d’ezan en Kompagnunez Jezuz. Bezan en devoe e c’houlen.\nAr vertuziou a ra santelez eur gwir relijius a ’n em ziskouezas ennan neuze. Koulskoude, an hini a baras dreist ar re-all oe e garante evit Jezuz-Krist en sakramant an ôter ; e zremm a veze entânet, kerkent ha ma lake e dreid en iliz, hag an daerou a rede eus e zaoulagad.\nNe oa ket en Rom dek miz a oa, pa oe kavet dare awalc’h evit an nenv. En deiou kentan miz eost, e lavaras da veur a hini e tlee mervel arôk fin ar miz. Pevar devez goude, e lavare ive d’an Tad Emmanuel Sa : « Gouel Maria hanter-eost a dle bezan kaer er baradoz ; fizianz am eus da vont d’hen gwelet.»\nMes ken yaouank ha ken yac’h e oa, ma ne rê den van ouz e glevet.\nDe ouel sant Lauranz, koulskoude, n’en em gave ket war e du. Kaset a oe d’ar c’hlanvdi. En eur digoueout en kichen e wele, e reas sin ar groaz warnan, o lavaret ne zavje ken ac’hane. Eun derzien vras a grogas ennan. Derc’hent gouel Maria hanter-eost, arôk lein, e lavaras e varvje en noz war-lerc’h. Goude kreiste, e kollas e anaoudegez hag e rede ar c’houezen dioutan. Pa deuas d’ezan e anaoudegez, e c’houlennas hag e oe roët d’ezan e zakramanchou. Erfin, goude bezan lavaret e wele ar Werc’hez, eleiz a êle endro d’ezi, e varvas en peuc’h, eun tammik bihan goude ter heur diouz ar mintin, da ze gouel Maria hanter-eost 1568. Triouec’h vla en devoa ; ha dek miz so e oa en Rom.\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/788&oldid=141096 »


Angelika Speitel - Wikipedia\nAngelika Speitel (12 a viz C'hwevrer 1952 e Stuttgart) a zo un alamanez a voe ezel eus eil rummad Rote Armee Fraktion.\nSpeitel a labouras eve grefierez e burev ar breutaer Klaus Croissant, asambles gant he gwaz Volker Speitel, hag a oa ezel eus RAF ivez. D'ar mare-se e kemeras perzh en aozañ ur sistem kelaouiñ a yae en-dro e-touez sponterien bac'het e pep lec'h en Alamagn. Volker a zibabas bevañ kuzhet azalek 1974, hag Angelika a reas heñvel goude bezañ bet tamallet bezañ kemeret perzh e muntr Jurgen Ponto e 1977.\nEzel oberiant eus eil rummad RAF e teuas da vezañ. Kemer a reas perzh e tagañ meur a di-bank ha soñjal a reer e kemeras perzh e skrapañ ha lazhañ Hanns-Martin Schleyer.\nD'ar 24 a viz Gwengolo 1978 e voe paket gant ar boliserien pa oa o pleustriñ gant armoù-tan en ur c'hoad nepell diouzh Dortmund,. Asambles ganti e oa Michael Knoll ha Werner Lotze. Ur fuzuilhadeg a voe, ma voe lazhet ur poliser anvet Hans-Wilhelm Hans, ha Speitel and Knoll a voe gloazet ha harzet. Dont a reas a-benn Lotze da vont kuit, ha Knoll a varvas diwar e c'hloazadennoù.\nBac'het ha dieubet[kemmañ | kemmañ ar vammenn]\nTamallet e voe da Speitel bezañ ur vuntrerez ha kondaonet e voe da chom en toull-bac'h he buhez-pad gant ul lez eus Düsseldorf. E-pad ma oa bac'het e klaskas en em grougañ ha troc'hañ hec'h arzorn met bev e chomas. E 1989 e voe pardonet gant Richard von Weizsäcker, hag eñ prezidant Alamagn ha dieubet e voe e 1990. E Bergheim emañ o chom.\n↑ 1,0 ha1,1 http://www.people.com/people/archive/article/0,,20069474,00.html\nAdtapet diwar « https://br.wikipedia.org/w/index.php?title=Angelika_Speitel&oldid=1824254 »\nKemmoù diwezhañ degaset d'ar bajenn-mañ d'an 10 Gen 2019, da 21:40.


Ag er Sacremand a Gonfirmation - Wikimammenn\nAg er Sacremand a Gonfirmation\nE ti J.M. GALLES, 1790 (pp. 338-342).\n◄ Ag er Sacremand a Vadiènd Ag er Sacremand a Gonfirmation Ag er Sacremand ag en Autær ►\nAg er Sacremand a Gonfirmation.\nER Gonfirmation e zou ur merche sansibl instituét dré hur Salvér Jesus-Chrouist eit hur gobér Crechénion parfæt, dré ma receuamb én-ou er Speret-Santel guet é ol donæzoneu.\nEr Gonfirmation e zou ur merche sansibl, dré ma laq en Éscob é zeourn ar bèn en hani e gonfirm, ha ma ra Sign er Groès ar e dal, én ul larèt er honzeu-men : Signo te signo Crucis, &c. Instituét-è dré Jesus-Chrouist avèl en ol Sacremanteu ag el Lezèn nehué. Hanhuét-è Confirmation, rac ma ra nærh d’er Grechénion de gonservein er vuhé nehué ou dès rèceuét ér Vadiènd. Er Sacremant-ce e zoug ehue caractær én inean, quer clous èl er Vadiènd, guet en differance-men : er Vadiènd hur groa Crechénion, hac er Gonfirmation hur groa Crechénion parfæt ; er Vadiènd hur groa bugalé de Zoué, hac er Gonfirmation hur groa soudardèt de Jesus-Chrouist. Er Gonfirmation e zou enta èl en achemand ag er Vadiènd.\nReceu e rér ér Sacremant-ce er Speret-Santel péhani e zésquên én inean guet é ol donæzoneu, eit rein dehi nærh de feahein en ol tantationeu interior hac exterior. Hanhuein e rér tantation interior er revolt a hur goal inclinationeu, péré e chervige d’en diaul eit hur solitein de droein cain de Zoué. Hanhuein e rér tantation exterior en drougueu, en anjulieu, er goal-exampleu, hac é general ol er péh e eèll en dud gouniét guet en diaul impléein eit laquad er Grechénion de zivarchein ag en hènd mad. Er Speret-Santel e ra demb nærh de resistein doh en tantationeu-ze, en ur grésquein er garanté én hun inean.\nA fæd donæzoneu er Speret-Santel, er Scritur e gontt seih : er Barfætion, er Gonseil, en Antandemant, en Nærh, er Silance, en Devotion, ha Dougeance Doué.\nEr barfætion e zou un donæzon ag er Speret-Santel, péhani e zistag hur halon doh er béd, hac e ra demb clasq ha carein hemb quin en treu a Zoué.\nEn antandemand e zou un donæzon péhani e ra demb comprênein ha sontéal er gurionnéeu ha Misterieu ag er Religion.\nEr gonseill e zou un donæzon péhani e ra demb perpet choæge er péh e zoug muyan de hloër en Eutru-Doué ha d’hur salvedigiieah.\nEn nærh e zou un donæzon péhani e ra demb feahein guet courage en ol trezèlleu ha diæzemanteu e hum bresantt demb én hènd a hur salvedigueah.\nEr Siance e zou un donæzon péhani e ra demb hanàuein en hènd e zeliamb quemér, hac en dangérieu doh péré é teliamb dihoal, eid arrihue én Nean.\nEn devotion e zou un donæzon péhani e ra demb hum zoug guet plijadur d’obér er péh e ouiamb e blige de Zoué.\nDougeance Doué e zou un donæzon péhani e inspir demb ur respèt carantéus eit Doué, hac e ra demb dougein a zisplige dehou.\nN’en dès meid en Éscobèt e eèll confirmein ; hac eit receu er Sacremant-ce, réd-è : 1.° bout badèèt ; 2.° réd-è en doud en oaid a ræzon, eit ma vehèr gùel ér stad de hum breparein. Guharal ne seèllait quet doh en oaid eit confirmein ; ha hoah bermen én Ilis Grêq é confirmer er vugalé quentéh èl ma vènt badèét. Mæs a oudé gùerço en Ilis Latin e zezir m’en devou er-ré e hum bresantt eit bout confirmét, groeit memb ou hettan Communion. 3.° Réd-è boud ér stad a hræce Doué, de larèt-è, en dout conservét er santeleah ag er Vadiènd, pé en dout hé reparét dré ur gùir bénigèn : 4.° réd-è goud er Misterieu principalan ag er Fé, ha boud ar yun, mar dès moyand. Eèllein e rér bout salvét hemb bout confirmét : mæs ur péhet marvel vehai neoah manquein pé dré zisprifance, pé dré lizidantæt, a receu er Sacremant-ce a pe gavér en tu ; rac quemènt-ce e vehai diaboeissein de Zoué ha d’en Ilis, péhani e ordrén d’er Grechénion er receu ur uéh hemb quin én ou buhé, quentéh èl ma cavant en occasion.\nEr-ré ne vènt quet bet confirmèt, e zou obligét de monèt, mar dès tu, de gavouét ou Éscob, a pe uélant é vènt én dangér a goll er Fé, pé é commancér gobér brizél d’er Religion. Rac ér circonstanceu malheurus-ce é hès muyan dobér a nærh eit discoein é vér Crechén.\nÉxplication ag er Ceremonieu ag er Gonfirmation.\nEn Éscob e astènn é zeourn drès er-ré e hum bresantt eit Bout confirmét, eit pedein er Speret-Santel de zisquên én ou inean, ha d’ou disposein de receu é zonæzoneu. Nezè guet é vèd trampét én Oleàu sacrét ean e ra Sign er Groès ar dal en hani e gonfirm, én ul larèt Pedènneu péré e verche vertu er Sacremant-ce. En Oleàu a béhani en hum chervige, e zou composét a yvI-Olivèt ha baum, péré en dès ur senéfication misterius. En yvl, péhani en dès er vertu de zouçad ha de rein nærh, e ra demb d’antand penaus græce er Speret-Santel e ra cavouét douce hac æz er péh e seblantt bout cri ha calét é Lezèn Doué, hac e ra demb nærh d’antreprênein guet courage er péh e zisplige muyan d’en natur corromplét. Er baum, péhani en dès ur vlaz huêq hac e breserv doh er gorruption, e ra demb d’antand penaus græce er Speret-Santel hur preserv doh er péhet, hac e ra demb streàuein partout dré hun exampleu mad en doustér hemb par e gavér é héli Jesus-Chrouist.\nAr dal en hani e gonfirm ra en Éscob Sign er Groès guet é vèd, eit rein d’antand penaus er vertu principal ag er Sacremant-ce e zou de virèt dohemb a hur bout méh ag en Aviél, ha de rein demb courage d’avouéein a voéh ihuél er Fé a Grechéneah, memb hac é teliehèmb coll hur buhé, ha de laquad hun ol gloër é Croès Jesus-Chrouist, péhani-zou bet er bènhuêq a hur Redamption.\nAnfin en Éscob e ra ur jottad d’en hani e gonfirm, én ul larèt : Er peah re-vou gueneoh, eit rein d’antand penaus n’en dès na peah na lehuiné eid-omb ér béd-men, nameid é quemènt ma homb prest d’andur tout a balamor de Jesus-Chrouist.\nEr mod oai guharal rein ur Pærén hac ur Værén d’er-ré e yai de vout confirmét : mæs quemènt-ce n’en dai quet mui requis.\nAdtapet diwar « https://br.wikisource.org/w/index.php?title=Ag_er_Sacremand_a_Gonfirmation&oldid=83222 »\nKemmoù diwezhañ degaset d'ar bajenn-mañ d'an 5 Gen 2016, da 19:25.


Journal de Renaud Camus, lundi 21 décembre 2020\ncréée le mardi 22 décembre 2020, 10 h 46\nmodifiée le mardi 22 décembre 2020, 10 h 53Plieux, lundi 21 décembre 2020, minuit et quart. Nous avons vu récemment une bonne partie d’une comédie musicale cinématographique qui eut son heure de ~~~~~~~, ~~~ ~~~~~~, Mamma ~~~~ !, ~~~~ ~~’~~~ ~~~~~~~~ ~~~~~ ~~~~~~~~~, ~~~~~ ~~~~~~~~~~ ~~~~~~~~~~~~ — qu’est-ce qui ~~~ ~~’~~~~ ~~~~, ~~~~~~~’~~~ ~~’~~~~~~ ~~ ~~~~~~~~ ~~~~ ~~~~~~~ ? ~~~~~~ ~~~~ ~~~~~~~~ ~~~ ~~~~~~~ ~~~ ~~~ ~~~~~~~~~ ~~~~~~, ~~~~ ~~~ ~~~ ~~~~~ ~~~~ ~~~~~ ~~~~~~~ ~~~~ ~~~~~~~, se retrouvent sur ~~~ ~~~~~ ~~’~~~ ~~~~~, ~~~ ~~~~~~, ~~~ ~~~~~~~~~~~ ~~~ ~~~~~, ~~~~~~~~ ~~~ ~~~~~ ~~~~~, ~~~~ ~~~~~~ ~~~~ ~~’~~~~ ~~~~ ~~~~~ ~~~~~~~~ ~~~~~~~~~~, ~~~~~~~~~~~~~ ~~~ ~~~~~ ~~~ ~~~~~~, et encore, celle ~~~~ ~~~~~~~~~ ~~~~-~~~~~~~~~~ ~~~ ~~~~~~ ~~~~ ~~~~~~~~, ~~~ ~~~~~~ ~~~~ ~~~~~~~~~~~ ~~~ ~~~~ ~~~~~~~~~~ ~~~~~~ ~~~~. ~~~ ~~’~~ ~~~~~~~ ~~~~~~~~ ~~~~ ~~’~~~~~~ ~~~~~~~~ ~~~ ~~~~ ~~~~~~~~~~~ ~~~ livrer à ce ~~~~~~ ~~~ ~~~~~~~ ~~~~~ ~~~ ~~~~~~~~~~~~~~ ~~~ ~~~ ~~~~~~~~ ~~~~~~~~ ~~’~~~~~~~, ~~~ ~~~~~~~~~ ~~~ ~~~ ~~~~~~~~ ; ~~~, ~~~~~ ~~~~~~~~~~, ~~~ ~~~~~ ~~~ ~~~~~~~~~ ~~~~~~~~~~ ~~~ ~~~~ ~~~~~ de partout qu’on ~~~~~~~~ ~~’~~ ~~~~~~~~~. ~~~~~ ~~~ ~~~~~~-~~~~~ ~~~~~~ ~~~~~~~ ~~ ~~~ ~~~~~~~~~~~ ~~~~~ ~~~ ~~~~~~~~~~ ~~~~~~~~~ ~~’~~~ ~~~~~~~~ ~~~~~~~~~~ ~~~~ ~~~~~~~~~~ ~~~ ~~~~~~ ~~~~~~~~ ~~~~ ~~~~~~~~~ ~~~~~~~~~~~~ ~~~~~~~ la Covid en ~~~ ~~~~~~~~, ~~~~~~ ~~~ ~~~~~~~~ ~~~ ~~~~~, ~~’~~~~ ~~~~~ ~~~~~~~~~~ ~~~~~~~~~~~~~~~, ~~~~~ ~~~~~~ ~~~ ~~~~~~~~~ ~~~~ ~~~~~~ ~~ ~~~~~~~~~~~ ~~~~~~~, ~~~~~ Village ~~~~~~~ que Rabbi Jacob (~~~ précise, parce que ~~~~~~~ ~~~~~~~~~~ ~~~’~~~ ~~~~ ~~’~~~~~ ~~’~~~~ ~~~~~~~~~~ ~~~~~~~~~~). ~~~ ~~’~~~~ ~~~~~ ~~~~~~ ~~~ ~~~~~~~~~~~~~~ ~~~~~~~~~~ ~~~ ~~~~~ ~~~~~~~~~~, surtout ~~~~~~~~~~, ~~~~ ~~~ ~~~~~~~~~ ~~~ ~~~~~~ ~~~~~~ ~~~ partie dansée. Pas ~~’~~~~~~~~~~ ~~~ ~~~~~~~~, ~~~ ~~~ ~~~~~~~~~~ ~~~ ~~~ ~~~~~~~ ~~~~ ~~’~~~~~~~~~~~ ~~~ ~~~~~~ ~~~~~~~ ~~~ ~~~~~~~ ~~~ ~~~~~~ ~~ ~~~~~~~~ ~~~~~~~ ~~~~ ~~~ ~~~~~~~~~ ~~~~~~~ ~~~~ ~~~~~ emploi, et Dieu ~~~~~ ~~~’~~~~~ ~~~ ~~~~~~~ ~~~~. ~~~~~~~ ~~~ ~~~~~~~ ~~~~~~~~~~~, américains ~~~~~ ~~~~, ~~~~ ~~~ ~~~~~~~ ~~~ ~~~~~~~~~~ ~~~~~~, ~~~~~~~~, ~~~ ~~~~~~~~ ~~~ ~~~~ ~~~~~~~, ~~~~~ européens ~~~~~~ bien, maintenant, et ~~~~~~~~~~~~~ ~~~~~~~~~~, ~~~~~ ~~~ ~~~~ ~~~~~ ~~~~~~, ~~~ ~~~~~~~~ ~~~~~~~~~~~ ~~’~~~~~~~~~~ ~~ ~~’~~~~~~~~~ ~~~ ~~~~ ~~~ ~~~~~~ ~~~ ~~~~~ ~~~~~~~~~~ — ~~~ ~~~~~~~~~ ~~~~~-~~~~~~~~~~~ ~~~~ ~~~~~~-~~~~~ ~~~ s’est pas fait ~~~~~~. ~~~~~ ~~~~~ ~~~~~ ~~~~~~~~~ ~~ ~~~ ~~~~~~ ~~~ ~~~~~~ ~~~~~ ~~~~~~~~ ~~~ ~~~’~~~ ~~~~~ ~~~~~~ ~~~~~ ~~~ ~~~~~~~~, ~~~~~~~~~~~~~~~~~ ~~~~~ ~~~~ ~~~~~~ ~~~~~~~~~~ ~~~~~~~~~~~, ~~~ ~~~~~~~~ sous la pression ~~~~~~~~ ~~~ ~~~~~~ ~~~~ ~~~~~~~~~~ ~~~ ~~~~~~~~~~~~~, ~~~~ ~~’~~~~~~~~~~ ~~’~~~ ~~~~ ~~~~~~~~~, ~~~~~ ~~~~~~~~~~~~ ~~~’~~~~~~ ~~~~~ ~~~~ enjeux.\nPetite ~~~~~~~ ~~~~~-~~~~~ — ~~~~~ Mamma ~~~~ ! ~~~ ~~~~~~~~ pas être un ~~~~~~~~~ ~~~~~~~~~~~~~ ~~~~ ~~~ ~~~~~~, ~~~ ~~’~~~~~~~ ~~~~ ~~~~~~~ —, ~~~~ ~~~~~~~ ~~~~~~~~~~~~ ~~~ ~~’~~~~, ~~~~~ ~~~~~ ~~~~~~~~~ ~~~~~~~~~~, ~~~~~ ~~~ ~~~~~~~~~ ~~~ ~~~~~~~~, ~~~~~ ~~~ ~~~~~~~~~ chorégraphique, et dansant ~~~ ~~~~~~~~~~ ~~ ~~~~~~~~ ~~~ ~~~~~~~~~, ~~~~~~~~~~~ ~~~~ ~~~~~ ~~~~~~~~ ~~~~~~ ~~~ ~~~~~~~~~~~ ~~~~~~~~~ ~~~ ~~~~~~~~~~~, ~~ ~~~~~~~~ ~~~~ ~~~~~ ~~~~~, ~~ ~~~ ~~~~~~ ~~ ~~~~ ~~~ à se précipiter ~~~ ~~~~~ ~~~ ~~~~~ ~~~~~~~~~ ~~~~ ~~~~~~~~~~~~ ~~’~~~~~~~~~ ~~~~~ ~~~~~ ~~~~~~~ ~~~~~~~~~ ~~~ ~~~~~~~~, ~~~~~~ ~~’~~~~ ~~~~~~~~~~~~, ~~~~~~~~~ ~~~~~~~ ~~~ ~~~~~~ ~~~~~ ~~~~~~~~~~~ ~~~~~~~~~, ~~ ~~~~ ~~~~~~~~ irrésistible, venue des ~~~~~~~~~~~~ ~~~ ~~’~~~~~~~. ~~~ ~~~ ~~~~~ ~~~~ ~~~~~~~~ ~~~~ ~~~ ~~~~~~ ~~~~~~~~~ ~~~ ~~~ ~~~~~~~~~~~, ~~~~~ ~~~ ~~~’~~~ ~~~ ~~~~~~, ~~~ ~~~~~ ~~~~~ ~~~~~ ~~ ~~~~~ ~~~. Il a de ~~~~~~~~ ~~~~~~~~~ ~~~ ~~~~~~~~. ~~~~~ ~~’~~~ ~~’~~~~ ~~~~ ~~~~~~~~ ~~ ~~~~ ~~~~~~ ~~~~-~~~~~~~ ~~~~ ~~~~~~~~ ~~~ ~~~~ ~~~ ~~~~~ ~~~~~ ~~~~~~~~~, ~~~~~~ ~~’~~~~ ~~~~~~~~~~~ ~~~~~~ ~~ ~~~ colonisation civilisationnelle américaine, ~~~~ ~~~~~ ~~~’~~~ ~~~~~~ ~~~ ~~~ ~~~~~~~~~~ ~~ ~~~~~ ~~~~. ~~~ ~~~~~~ ~~~~~~~~ ~~~~ ~~~~~~ ~~~~~~~~~~~ ~~~’~~~~~~~~~~, ~~~~ ~~~’~~~ ~~~~~~~ ~~~ ~~~~. ~~~~~ ~~’~~~~ ~~~~~~~~~~~ ~~~’~~ ~~~~~~ de vecteur, de ~~~~~~~~~~~. ~~’~~~~ ~~~ ~~~~~~ ~~~~~~~~~, ~~~~~ ~~~ ~~~~~ ~~~~ ~~~ ~~~~~~~ ~~~’~~~ ~~~~ ~~~~~~ ~~~~ ~~~~~~~~~, ~~~~ ~~~~~~~~ ~~~~~ ~~~ ~~~~~~~~ ~~~~~~~~~ ~~~~~ ~~~~ ~~~~~~ ~~~~~ ~~’~~~~~~~~~ (et peut-être la ~~~~~~ ~~~~~~~~). ~~~ ~~~~~ ~~~~~~ ~~’~~~~~-~~~ ~~~~~~ ~~~ ~~~~~~ ~~~~ ~~~ ~~~~~~~~, ~~~ ~~~~~~~~ ~~~~ ~~~~~~ ~~~ ~~~~~~, ~~~~ ~~~~~~ ~~ ~~~ ~~~~~~. ~~~~~~~ ~~~ ~~~ ~~~~~~~~~~~~~ de Fiume avaient ~~~~~~~. ~~’~~~~ ~~~~~ ~~~ ~~~~~~~~ ~~~~ ~~~~~~~~~ ~~~~~. ~~~~~ ~~~~~~~~~~~ ~~~~~ ~~~ ~~~~~~~~ ~~~~~~~~~ ~~~ ~~~~~~~~~~~ ~~~~~ ~~~~ ~~~~~~, ~~~~~ ~~’~~~~~~~, ~~~~~ ~~~~ ~~~~~~, ~~~~ ~~~~~.\nvoir l’entrée du lundi 21 décembre 2020 et son image dans Le Jour ni l’Heure


Sophie Wilhelmine von Schleswig-Holstein-Gottorf - Wikipedia\nSophie von Baden, poltredet e 1830 gant Franz Xaver Winterhalter.\nSofia Sveden, pe Sophie Wilhelmine von Schleswig-Holstein-Gottorf, ganet e 1801 e Stockholm, marvet e 1865 e palez Karlsruhe, a oa ur briñsez a Sveden, deuet da vout dugez-veur Baden.\n2 Napoleon, mestr Europa. Diskar roue Sveden\n3 Tiegezh Baden\n4 He dimeziñ\n6 Afer Kaspar Hauser hag an heuliadoù\nMerc'h e oa d'ar roue Gustav IV Adolf ha d'e bried Friederike Dorothea von Baden. He zad-kozh Gustav III a oa bet muntret en 1792 gant iriennerien.\nGourverc'h e oa d'ar margrav (dug-meur adalek 1806) Karl Friedrich Baden, brudet kaer da vare Kantved ar Sklêrijenn en Europa. Hennezh a oa intañv pa oa addimezet e 1787. Un dimeziñ morganatek e oa, ha displijet bras e oa tiegezh Karl Friedrich Baden, ha dreist-holl e vab henañ hag e verc'h-kaer. Rak ar re-se o doa aon e vije foranet argant ar vargraviezh gant an eil pried, Luise Karoline von Hochberg, hag he bugale. Koulskoude, hervez ar c'hiz er seurt dimezioù, e tougent anv o mamm : konted Hochberg e oant, ha n'eo ket priñsed Baden, ha n'hallent ket ren. Hervez mamm ha mamm-gozh Sophie zoken e oant besterd mann nemet abalamour ne zougent ket anv o zad.\nNapoleon, mestr Europa. Diskar roue Sveden[kemmañ | kemmañ ar vammenn]\nAloubet e oa bet Europa gant armeoù Napoleon, en anv an Dispac'h da gentañ, en anv un impalaer goude. Ha hennezh en doa diskaret an Impalaeriezh santel roman german lieskantvedek ha savet en he lec'h Kengevredad ar Roen, dindan e warez pe e aotrouniezh kentoc'h. E Kengevredad ar Roen e oa priñselezhioù sujet d'an Impalaer gall, ha doñvaet e oant bet gant titloù enorusoc'h eget ar re o devoa kent. E-touez an dud-se e oa eontred ha moerebed da Sophie. Darn anezho a oa deuet, e 1806, dre c'hras an Impalaer gall, da vout rouaned, evel dug Bavaria, pried da Caroline von Baden, deuet da vout Roue Bavaria; pe evel landgrav Hessen-Darmstadt, pried da Wilhelmine von Baden, tad-kuñv da Sophie, hag a voe anvet da zug-meur. Kement-se a oa graet evit prenañ fealded ar briñsed ha kaout digante soudarded da vont d'ar brezel evit Napoleon.\nKoulskoude, dimeziñ enorusañ unan eus kentañ merc'hed-bihan dug-meur Baden a oa bet skoulmet a-raok d'an Napoleone Buonaparte bezañ anavezet er vro: en 1793 eo e oa bet dibabet Louise-Augusta gant an dsarez Katelin II da zimeziñ d'he mab-bihan, ar priñs Aleksandr a voe tsar Aleksandr Iañ.\nGoude e oa deuet dimeziñ Friederike da roue Sveden, rak fellout a rae da roue Sveden bezañ erru mat gant an impalaer gall.\nMont a reas kurunenn Sveden gant hec'h eontr, Karl XIII, ha hennezh a advabas un ofiser gall Bernadotte. Prizoniet e oa Sophie, ha hi eizh vloaz, gant he mamm, he breur, hag he c'hoarezed, e Haga.\nEn 1812 e nac'has ar rouanez Friederike mont da-heul he fried Gustav IV Adolf: ne felle ket dezhi bugaleañ en harlu. Dispartiañ a reas ar roue ha rouanez diroueet, ha chom a reas ar vugale gant o mamm.\nTiegezh Baden[kemmañ | kemmañ ar vammenn]\nDimezet e oa da Leopold von Baden, dug-meur Baden\nD'ar 25 a viz Gouhere 1819 e timezas Sophie da Leopold von Baden, un den a veze disprizet en he ziegezh. Merc'h-ker e oa ivez eta d'ar gontez Hochberg a varvas bloaz goude.\nAlexandrine von Baden (1820-1904), dimezet en 1840 da Ernst II von Sachsen-Coburg und Gotha\nLudwig II von Baden (1824-1858)\nFriedrich Iañ von Baden (1826-1907), dimezet en 1856 da Luise von Preußen (1838-1923)\nWilhelm von Baden (1829-1897) épousa en 1862 Marie de Beauharnais-Leuchtenberg-Romanovsky (1841-1914)\nKarl von Baden (1832-1906), jeneral prusian, a reas un dimeziñ morganatek\nMarie von Baden (1834-1899), dimezet da Ernst II, priñs Leiningen (1830-1904)\nCäcilie von Baden (1839-1891), dimezet en 1857 da Michel Nicolaevitch Rusia\nAfer Kaspar Hauser hag an heuliadoù[kemmañ | kemmañ ar vammenn]\nAn Dugez-Veur Sophie. Poltred gant Winterhlater, e 1832)\nEn 1828 e veze klevet brud eus Kaspar Hauser, ur paotr yaouank dianav degouezhet e Bavaria ne ouie den eus pelec'h, ha berr e spered. Krediñ a rae da lod e oa mab henañ Karl Ludwig Friedrich von Baden hag an dugez-veur Stéphanie de Beauharnais, ur bugel hag a vije bet marvet e 1812. mar boa eñ eo dezhañ e ranked reiñ kurunenn dugelezh-veur Baden .\nAdtapet diwar « https://br.wikipedia.org/w/index.php?title=Sophie_Wilhelmine_von_Schleswig-Holstein-Gottorf&oldid=1855254 »


Buhez ar Sent/1894/Tremeur - Wikimammenn\nBuhez ar Sent/1894/Tremeur\n◄ Ildut Tremeur Ar Pevar Gurunet ha Pemp all ►\nHeb dale e oue goulennet da bried gant Komor, eur c’hount all euz ar vro. Mes hema a ioa eur goall den hag eunn den fall. Dimezet oa bet dija meur a vech, hag he c’hragez all a ioa bet lazet ganthan kerkent ha m’en doa gouezet edont o tougen ; rak ne felle ket d’ezhan kaout bugale : n’e ket bolontez Doue eo a glaske er stad a briedelez, mes he blijadur he-unan hebken.\nGuerok a garie re he verc’h evit he rei da eur bleiz evel hennez. Goulskoude, gant aoun rak tenna droulans Komor, ne lavaraz ket dezhan krak ha berr n’en devije ket Trifina ; mes respount a eure n’edo ket c’hoaz houma e poan da zimezi. Neuze Komor a lakeaz pedi sant Jildas da gomz evithan.\nSant Jildas n’en devoa ken nebeut tamm fizians ebed er c’hount-se, ha pa glevaz euz a betra ez oa menek, e lavaraz dioc’htu n’en em gargche biken euz eunn hevelep kefridi. « — Ann dra-ze, emezhan, a ve eur pec’hed braz dirak Doue. »\nMes Komor ne fallgalounaz ket evit kement-se. Gelver a eure sant Jildas da vont d’he gaout, ha pa oue erruet, e reaz d’ezhan kement a bromesaou kaer, e tiskouezaz kement a geuz d’he bec’hejou tremenet ha kement a c’hoant da jench buez, hag e touaz var he le gant kement a nerz ne raje drouk ebed da Drifina, ma teuaz ar Zant d’he gredi ha da alia goudeze ar c'hount Guerok da asanti d’ar pez a c’houlennet diganthan. Ar c’hount Guerok a asantaz raktal, hag a roaz he verc’h da Gomor.\nAr brinsez iaouank a oue, da genta, euruz aoualc’h gant he fried. Mes, pa remerkaz hema oa dougerez, e kemeraz kaz outhi evel m’en doa bet kemeret ouz he c’hragez all. O velet ann dra-ze, Trifina a dec’haz kuit eur mintinvez asambles gant eunn nebeut servicherien. Mes Komor a redaz var he lerc’h, hag o veza he faket e kichenik Guened, e tibennaz anezhi gant eunn taol kleze.\nServicherien ar brinsez a ieaz dioc’htu da gas ar c’helou-ma d’he zad, hag ar c’hount Guerok d’he dro a lakeaz kemenn da zant Jildas ar pez a ioa c’hoarvezet. Sant Jildas ne zaleaz ket da zont da Vened, hag a roaz adarre ar vuez da Drifina.\nAr brinsez a jomaz e ti he zad ken na c’hanaz eur mab hag a oue badezet gant sant Jildas, ha leshanvet Tremeur. Goudeze ec’h en em dennaz enn eur gouent leanezed, hag eno e varvaz e peoc’h ha leun a veritou. He mab a oue savet gant sant Jildas e kouent Rhuis. Hogen, Tremeur a ioa eur paotrik fur ha devot evel he vamm ; evel eunn eal oa enn he vugaleach, ha Doue a ziskouezaz dre veur a virakl peger braz mignoun oa d’ezhan. Mes plas ann eal-ze n’edo ket var ann douar.\nTremeur a ioa c’hoaz iaouankik-flamm pa’z eaz da bourmen var ar meaz, eur zulvez, goude m’oa echu ann offisou. A greiz he bourmenadenn ec’h erruaz gant he dad, ha kerkent Komor, dallet gant ar gounnar, a zaillaz varnhan evel eul loan gouez, hag hen dibennaz heb damant ebed d’he oad, evel m’en doa dija dibennet he vamm. Parrez Karaez e deuz choazet ar zant-ma evit he fatroun.\nHor Zalver Jezuz-Krist en deuz santifiet ar briedelez enn eur ober eur zakramant anezhi. En em gomportit eta bepred er stad-se evel guir gristenien, ha nann evel paianed, pe evel anenvaled. Diouallit da ober morse netra a enep ann urs merket gant Providans Doue, ha resevit ato gant eur galoun anaoudek ar vugale a roio d’ehoc’h. Ar vugale-ze a raio eunn deiz ho kloar hag ho kurunenn enn env ma lakit ho poan d’ho c’helenn ha d’ho zevel egiz ma’z eo dleet. Mes ne c’hortozot ket keit-ze evit kaout eur c’henta digoll euz ho labour. Rak var ann douar-ma ive, eunn tiad bugale savet mad a ro kalz laouenedigez d’ann tad ha d’ar vamm gristen enn ho c’hosni.\nAdtapet diwar « https://br.wikisource.org/w/index.php?title=Buhez_ar_Sent/1894/Tremeur&oldid=30707 »\nKemmoù diwezhañ degaset d'ar bajenn-mañ d'an 20 Gen 2012, da 19:43.


Pajenn:Marigo - Buez ar Saent.djvu/369 - Wikimammenn\nPajenn:Marigo - Buez ar Saent.djvu/369\npe dr’en abec marteze m’e devoa cals a vugale ha neubeud a vadou. Quemense a reas dezan mont da gaout unan eus e guerent, pehini a oa un den santel, ha pehini en recevas gant carantez. Beva a rezont assambles meur a vloaz ec’his daou religius. O solitud a oa pell dious an ilis ; mæs evit-se ne vanquint morse da ofiç ebet. Nac ar glao, nac an ærc’h, nac an incommoditeou-all eus an amser ne voant quet evit o arreti ; hac e tremenent ar rest an deiz an oræsoun pe o lenn levriou santel.\nAr Roue a reas ive sevel ilis Sant Vincant, hanvet\nAdtapet diwar « https://br.wikisource.org/w/index.php?title=Pajenn:Marigo_-_Buez_ar_Saent.djvu/369&oldid=134486 »


30 Ebrel 2017\nTi Douar Alre, Deskam - kevredigezh kerent bugale hentenn divyezhek skol ar Pont-Douar - hag ar Bar Breton a zo daet c'hoant dezhe da adlañsiñ mod ar Barrad Mae. Deiz kent ar 1añ a Vae, d'enderv-noz, e vo maeet enta tier bourc'h Brec'h; evit degemer an nevez-hañv ha saludiñ distro an amzer vrav e yay an dud asampl da lakaat pep a barrad fav doc'h tier ar vourc'h.\nAdalek 5e30 : "Kafe 4 eur" er Bar Breton, plasenn ar C'hreizkêr; a vat evit evit ar vugale, hervez o c'hoant d'an dud daet. 6e30 : tro ar vourc'h, ambrouget get sonerion, da vaeiñ an tier. Adalek 7e30 : apero sonet (Samuel an Henanf...) ha kanet er Bar Breton.\nDigor d'an holl.


Archives des lesneven - Bretagne Info\nDiwan e rektordi Roazhon\nDiwar atizh DIWAN BREIZH ez eo an tu all da gant den a oa deuet betek rektordi Roazhon hiziv (04 a viz Meurzh ) evit goulenn ma vo dalc’het pevar fost kelenner-skol paeiet gant an deskadurezh-stad e Lannuon, Kemperle, An Oriant ha Lesneven hag evit ma vo krouet tri all e Kemper, Brest ha Roazhon.\nE miz Kerzu pa oa deuet Manuel Valls e Raozhon e oa bet gouvezet e vije kevratet gant ar stad ar skolioù Diwan goude 18 miz da heul o digoradur pa oa ezhomm 5 bloaz betek bremañ.\nUr skol dindan kevrat a vez paeiet gopr he skolaerien gant an deskadurezh-stad.\nAn azgoulenn-se a oa bet douget gant kerent ha labourerien Diwan abaoe un nebeud bloavezhioù.\nDa heul avat e oa bet klevet neuze e vije pevar fost skolaer nebeutoc’h e touesk ar re arc’hantaouet gant ar stad ha nac’het eta digeriñ an tri all evit distro skol 2015.\nDiaes eo kompren e c’heller reiñ an doare da zDiwan da arboellañ arc’hant deus un tu en ur c’hevrata ar skolioù goude 18 miz ha lakaat ar rouedad da zispign nerzh ha gwenneien en ur dennañ postoù labour paeiet gant ar stad deus an tu all.\nEvit sachañ evezh ar rektor hag e servijoù war an dislavar-mañ e oa deuet tud eus un toullad skolioù (Kemper, Lannuon, Roazhon , Naoned, Felger, Lesneven….) d’ober un tamm trouz war porzh ar rektordi gant un dornad krouadurioù.\nPrezidant ha bez-prezidantez Diwan ( Serj Gueguo ha Stefanie Stoll ) a zo bet degemeret gant ar rektor a-gevret gant Anna-Vari Chapalain ( renerez ar rouedad) ha dileuridi SLB ha CFDT ar gelennerien.\nDiskleriet o doa da heul o emgav o doa goulennet gant ar rektor reiñ da c’houzout da vaodiernezh an deskadurezh petore azgoulennoù a oa gant ar skolioù brezhonek dre soubidigezh evit mont didrabas en tu all d’ar c’hresk a 4% raktreset.\nHa ma oa deuet un dornadig dilennidi evel Lena Louarn gant ar vanifesterien e oa anat d’an holl n’eo ket sur tamm ebet e vo trawalc’h kement-se evit bezañ klevet gant pennoù bras Pariz….Marteze a-walc’h e vo ret da zDiwan mont pelloc’h war hent ar stourm er sizhunvezhioù da zont.


Kaozeal:Yann-Kel Kernalegenn - Wikipedia\nEzel eus an FLB pe ezel eus FLB? --Ex-Smith 31 Her 2009 da 14:36 (UTC)\nReishoc'h e vefe hep ger-mell e brezhoneg moarvat met a-viskoazh am eus bet klevet ober gant an FLB. Dre-vras eur techet da implijout ar ger-mell dirak ar berradurioù gallek : an FLB, an ARB, an ANPE, an ASSEDIC, an UNEDIC, an IUFM, ha kement zo. --Fulup 31 Her 2009 da 14:47 (UTC)\nMe 'zo a-du gant Fulup, ur bern tud a lak ar gemell zoken ma 'z eo direizh. Klevet 'm eus an FMI, an ABU... gant tud barrek war an danvez pe kelennerien. N'am eus ali ebet war an doare a rankfemp ni ober. --Y-M D 31 Her 2009 da 15:56 (UTC)\nAdtapet diwar « https://br.wikipedia.org/w/index.php?title=Kaozeal:Yann-Kel_Kernalegenn&oldid=586465 »\nKemmoù diwezhañ degaset d'ar bajenn-mañ d'an 31 Her 2009, da 15:56.


Nomenoe oe/Pempvet arvest - Wikimammenn\nNomenoe oe/Pempvet arvest\nSkrid ha Skeudenn, 1941 (p. 71-84)\n◄ Pevare Arvest Pempvet Arvest C’houec’hvet Arvest ►\nEn ostaleriou. Ar gouerien, gwazed ha maouezed oc’h eva hag o c’hoari ’ c’hartou hag o kana.\nN’eo ket c’houi, Yann, eo bet darbet d’ho preur mont ivez da archer ?\nMont da archer pe da vengleuzier, da zibab en doa, rak re vihan e oa an tiegez evidomp hon daou abaoe m’hon eus, en hevelep deiz, kemeret an diou c’hoar da bried. Dre ma oan ar breur hena, an tiegez a oa d’in da dalvezout.\nHag e tibabas ho preur mont da denna an tao eus ar mengleuziou ?\nDre geuz ha dre ret… An nozvez kenta p’edont en o gwele, hag o vont da seveni gant furnez sakramant ar briadelez, e wreg a reas d’ezañ toui na vije ket aet biken da archer. — « Goulennet em eus va flas, emezañ, gwall nec’het. — « Te a nac’ho da blas, emezi, araok ma vin, penn-kil-ha-troad, gwreg d’it, dirak Doue. Ma ne blij ket d’it, me a yelo warc’hoaz vintin, da gavout an Aotrou Konwoion da c’houlenn gantañ an divorza. »\nVa breur, tommet e wad, ha mall gantañ beza dimezet, penn-da-benn, a asantas hag a douas mont da labourat er mengleuziou. Va c’hoar-gaer, laouen bras, a ziskouezas d’ezañ, neuze, eur valetenn a-istribilh ouz ar voger ha, war c’horre an armel, eur podig houarn, ruz-livet. « Er valetenn-se, emezi, e lakai bara amanennet hag, er podig, soubenn vat. » Hag, en eur ziroll da c’hoarzin, va c’hoar-gaer a lazas ar goulou… Ha goude, en denvalijenn, e voe bet eun abadenn c’hoari ha pokat.\nKaer eo da selaou. Koulskoude ne oan ket o soñjal e vije bet displeget d’in hizio… Pa lavaren d’eoc’h : N’eo ket c’houi, Yann, eo bet darbet d’ho preur mont ivez da archer, ken d’eoc’h beza lavaret d’in : ya, ha netra ken. Respontet em bije : gwell a se evitañ hag\nevit e familh p’eo gwir en deus nac’het e blas.\nGwell a se evitañ, marteze ; evit e familh, avat…\nEvit e familh e vije bet eun dizenor ruz… Eun archer n’eo ket eun den : kredit ac’hanoun. En eur veva atao e kompagnunez an dud fall, penaos e c’hellfe e spered chom mat ? Me a lavar d’eoc’h, e galleg fraez : eun archer a zo eun den foutu. Evit d’ezañ da genta da veza eur spered uhel, e teu, bep eun tamm, da veza eur mell genaouek. Hag es eo kompren : kenta tra a vez graet d’ezo eo spaza o spered.\nHoll, o c’hoarzin.\nSpaza d’ezo o spered !…\nYa ! spaza o spered. Ma n’ouzon ket penaos, gouzout a ran avat, e vez graet.\nDre sorserez marteze ?\nAn archer genaoueka, an hini a zo war ar blasenn… Ar maout a yafe gantañ, ma vefe kenstrivadeg.\nNa hopit ket ken herr ; me a zo bet skoet gant eun taol gwad.\nHa me am eus kroget en ho penn.\nHa me en ho treid.\nYann ha Youen\nHag hon daou hon eus douget ac’hanoc’h… betek ti ar medisin !… (Diroll a reont da c’hoarzin.)\nDour fresk, dour fresk war choug e gil !\nDour fresk war choug va c’hil ha chufere e toull va gouzoug… (Eva a ra eur skudellad. Da vestrez an ti) : Goullo eo va skubell.\nPanevedoun, e oa kollet e dog boulouzenn, bloukenn hag all. (C’hoarzin a ra).\nVa fri o wada ; va genou oc’h eva…\nHa me o rei skoazell da zougen ha da eva…\nHa me a zo dougerez !\nHa me a zo pec’herez !\nEiz miz hanter o tougen… va brilli em c’horkenn. (Tenna a ra ar brilli a zindan he c’horkenn.)\nHa me am eus graet eur pec’hed bras, er beure-mañ, e foz an hent bras !…\nE foz an hent bras, pec’hed ar vamm Eva. Evomp da yec’hed ar paour kaez Eva.\nFañch, Youen, Yann ha Job\nEvomp e ti ar medisin.\nSeza ha Maivon\nHa me a ev, en iliz, e-tal ar gador-govez.\nHag an archer-se en deus kredet ac’hanomp !…\nEvomp da yec’hed breur Yann, p’eo gwir e nac’has mont da archer. (Eva a reont ; mestrez an ti a ziskarg d’ezo chufere en o skudilli.)\nHoll o kana hag o korolli\nGwell eo o ! gwin gwenn barr\nGwell eo, o ! gwin gwenn barr.\nTan, tan, dir o ! dir… (Hag all).\n(Goude, ar baotred a azez ouz taol).\nAe ! paotred, kendalc’homp gant ar c’hoari ’ c’hartou. D’in eo an dourn.\nHa d’in da drouc’ha.\nHa d’in da c’hoari… (C’hoari a ra) An dek pikez.\nHa petra ’ c’hoariin-me ? N’em eus ket zoken eur gartenn vat.\nKartenn vat ebet, hag e welan tri roue en e c’hoari !\nTri roue ? Tri Nomenoe moarvat. Kartennou fall ruz. Ne c’hoariin ker gant Nomenoiou. (Banna ’ ra e gartennou war an daol.)\nHoll o kana adarre hag o korolli\nEun taol gwad dizañjer ha marc’had mat.\nHa me da zoug dre da choug.\nHa me kement all dre ar penn all.\nYann, Fañch, Youen ha Job\n…Va fri o wada…\n…Ar medisin ha va brilli…\n…Va fec’hed marvel hag an tad kovesour…\n…O deus kemeret lojeiz e boulienn an archer.\n(C’hoarzadeg. Eva a reont. Yec’hedou. Kan ha koroll.)\n(An Aotrou ’n Eskob a dremen, er-maez, e-biou d’ar prenestr.)\nPssst ! An Aotrou Konwoion ! (Konwoion en ti).\nSafar ha cholori e gleven bremaik, en ostaleri an Trilonk. Den ne respont bremañ ? Gwall sioul ha gwall davedek oc’h deût da veza war eun dro, evit beza dibec’hed… Atao en ostaleriou, hag atao an hevelep re : Yann, Youen, Fañch, Job ha maouezed zoken. Mezus eo : Madalen, Seza ha Maivon…\nAn heol a zeve war ar blasenn, Aotrou ’n Eskob, ha sec’hed a oa deût d’imp.\nHag eo diaes chom hep eva ?\nKen diaes ha derc’hel eur bramm war beg eun ibilh, respet d’eoc’h, aotrou ’n Eskob.\nIbilha ’ rin ho prammou, me. (Rei a ra d’ezañ eun taol troad en e benn adreñv.)\nBennoz d’eoc’h, aotrou ’n Eskob. (Fañch a chom azezet.)\nKonwoion, da Yann\nHa c’houi a zo bet skoet gant eun taol gwad ?\nFeiz, bet darbet d’in, aotrou ’n Eskob.\nHa gant an heol o tevi, fri Seza a wade ?…\nDarbet d’ezañ, e gwirionez, aotrou ’n Eskob.\nDarbet d’ezañ… Darbet d’in… Ha c’houi Maivon, ha kavet hoc’h eus ar pez hoc’h eus kollet ?\nO ! Aotrou ’n Eskob, n’em eus na kavet na kollet…\nN’eo ket c’houi a oa dougerez, bremaik ? Ha Madalen bet darbet d’ezi, hervez ma lavare ?… Ha ! bremañ e stouit ho penn hag e chomit dilavar ?… Eur vez eo d’eoc’h… Selaouit eta… Me a zo apotiker, medisin ha kovesour, ha setu amañ al louzou… (O boutaoui a ra.) Savit ha distalit ! Koll a ran amzer o sermoni, bep sul, diwar-benn ar vezventi… N’oc’h ket evit disterna zoken. Yann, pet bailhad hoc’h eus evet, pelloc’h ?\nYann, en eur vesteodi\nO ! n’em eus ket evet, hizio, ouspenn dek skudellad.\nChufere bervet mat ?\nJistr plat, aotrou ‘n Eskob.\nHag ar jistr plat a vir ouzoc’h sevel ?\nEmaoun savet em sav, aotrou ’n Eskob…\nNe welit kel zoken ho stad.\nGwelout a ran kenkoulz ha ma klevan, ha me a lavar d’eoc’h emañ ho paz eskob war ho penn hag ho poned kornek en ho tourn. (Konwoion a ro d’ezañ eun taol baz war e benn.)\nSetu aze war ho penn, ar vaz a welit war va hini. Plijout a ra d’eoc’h ?\nYa, ya, aotrou ’n Eskob. (Mont a ra er-maez.)\nAr gwella louzou evit ar baotred-mañ a zo ar votez hag ar fust. (Rei a ra eun taol baz-eskob da Fañch.)\nSevel a ran, aotrou ’n Eskob. (Ober a ra an azvan da sevel.)\nHa c’houi, Fañch, n’oc’h ket savet c’hoaz ?\nEo, eo, aotrou ’n Eskob ; emaoun aet kuit. (Fañch a sav hag a azez war eun dro.)\nEur bannac’hig am eus c’hoaz da eva.\nNa bannac’h na tra.\nMar deo komandet, me a baeo. Kuit !\nEmañ an itron o tont gant he ficher.\nSetu amañ, Youen, chufere nerzus. (An Aotrou ’n Eskob a grog er picher hag a lonk ar chufere.)\nDoue ho paeo, itron.\nBremañ avat, ez an war-eeun d’ar blasenn. (Da Fañch) N’ouzoc’h\nket an enor bras en deus graet d’in an aotrou ’n Eskob ?\nAn Aotrou ’n Eskob en deus evet va banne.\nKonwoion, da Fañch\nHa c’houi e chom staget ho reor ouz ar skaoñ ?\nBanneou am eus evet, hag unan all am boa c’hoaz da eva… (Kinnig a ra e vanne d’an Aotrou ’ n Eskob.) Evit anezañ, Aotrou ’n Eskob, evit ober plijadur hag enor d’in. (An Aotrou ’n Eskob a grog er skudell hag he bann ouz darou al leur-di. Fañch o vesteodi.) Bennoz Doue… Aotrou ’n Eskob… re em boa… evet…\nO ! va skudell !\nPeoc’h d’in gant ho skudell, pe n’ho pezo ket ho pask, er bloaz a zeu. (Kemer a ra krog en everien ha gwinta a ra anezo er-maez a daoliou baz hag a daoliou treid.) Er-maez ! er-maez ! pe, amañ, e vo emgann Ballon, bremaik. (Cheñch a ra penn d’an taoliou ha d’ar skiñvier.)\nO ! Va skudilli !\nKonwoion, d’an ostizez\nN’en em chalit ket : ho kwaz, evit e gargou, a raio, evit an digoll, eun devez labour nebeutoc’h war an hent bras.\nDaou zevez hoc’h eus lavaret, Aotrou ’n Eskob ?\nC’houi a gomz, maouez, dre c’haou ha dre laer… Kent, ho kwaz a rae pemp devez ar bloaz war an hentou bras ; hiviziken avat, e raio dek devez leun… Klevet hoc’h eus ?… Kousta a ra kaer ober bisk gant an Aotrou ’n Eskob… (D’an everien.) Hag an hini ne vo ket en em dennet, a-benn eur vunutenn amañ, eus ostaleri an « Trilonk », a raio dek gwech dek. (Ar gouerien en em denn, prez warno.) Servichit d’in, ostizez, eur banne flip ; eur mell banne. Dont a ra tomm d’in o klask furaat an dud sot. (An ostizez a ziskarg d’ezañ eur skudellad flip. An Aotrou ’n Eskob a ev.) Rabati an ran d’ho kwaz eun devez labour leun. D’an navet devez eta, kerkent aet an heol da guzat, e sammo war e skoaz e drañch hag e bal hag e vo graet gantañ e zeveziou kargou betek ar bloaz a zeu.\nNao devez labour leun, elec’h pemp evel kent… Emberr, en ti-mañ me ’ bako bazadou…\nAdtapet diwar « https://br.wikisource.org/w/index.php?title=Nomenoe_oe/Pempvet_arvest&oldid=58894 »\nNomenoe oe !\nKemmoù diwezhañ degaset d'ar bajenn-mañ d'an 28 Kzu 2013, da 18:09.


Accueil / À la Une / Stourm a-enep ar brezhoneg e Kawan\nNil CAOUISSIN 22 mai 2022\nAlies e vez gwelet Kawan, e Bro-Dreger, evel ur c’hreñvelc’h evit ar brezhoneg : un hentenn divyezhek zo er skol bublik abaoe ar bloavezhioù 80, ha gwelet pe klevet e vez kalz ar yezh er gumun. Enni eo staliet Ti ar Vro Treger-Goueloù. Chom a ra ivez ar politikerezh evit ar brezhoneg evel un aspadenn eus labour Pierre-Yvon Tremel, « den meur » ar c’horn-bro, met maer, kuzulier-kanton, kannad, hag all, ha tomm d’ar brezhoneg. Emeur o vont war-gil avat, didrouz (betek-hen).\nUn taol-esa kentañ enep ar brezhoneg\nDaoust ma oa divyezhek-holl ar panelloù-kêr, e voe savet e 2020 ur banell niverel e-kreiz ar bourk… gallek hepken ar c’hemennadennoù a lakaer warnañ. Pa voe goulennataet an ti-kêr diwar-benn an dibab-se e voe respontet da gentañ e vefe « re al labour » lakaat div wech ar c’hemennadennoù, ha ne vije graet gant kumun ebet forzh penaos. Graet e vez avat, e Karaez da skouer. Aon o doa ivez an dilennidi e vefe displijet ar boblañs o welet kemennadennoù brezhonek. Goude bezañ eskemmet pelloc’h, ha ma oa bet displeget d’an ti-kêr, gant izili ar C’henstroll evit an ekologiezh e kumunioù Bro-Dreger, e oa ar braz eus ar boblañs o c’houlenn muioc’h a vrezhoneg ha n’eo ket nebeutoc’h (evel ma oa bet muzuliet en enklask sokio-yezhoniel kaset da benn e 2018), e oa bet respontet a-benn ar fin e vefe lakaet traoù zo e brezhoneg. Mizioù war-lerc’h e kleve izili ar c’henstroll e soñje d’an ti-kêr e vefe gwelloc’h divyezhekaat « pep tra pe netra », ha n’eo ket diaes divinout peseurt choaz a oa bet graet ! Nebeut a stourm-enep a oa bet d’ar mare-hont, dre ma ne oa ket echu c’hoazh gant afer ar C’hovid hag e oa diaes d’an dud en em vodañ, ar pezh en deus roet kalon d’ar muiañ-niver en ti-kêr evit mont pelloc’h.\nDivrezhonekaat ar panellerezh\nNe oa ket kalz a spi da gaout goude bezañ klevet an dilennadez e-karg eus ar sevenadur o tisklêriañ e oa « lakaet diaes » gant mennozh an divyezhegezh, hag un dilennad all e oa « ar galleg yezh ar Republik ». Souezhet e oa bet meur a hini avat pa voe staliet panelloù-straed nevez e galleg hepken. Nebeut a diaesterioù a oa bet betek-hen war an tu-se, daoust ma c’haller menegiñ traoù droch, evel « plasenn de l’église » e lec’h « plasenn an iliz », « ur fazi » hervez ar maer (n’eo ket bet difaziet). Met setu ma ne lakaer ket brezhoneg ken, ger ebet, war ar panelloù nevez, ar pezh a ya da vat a-enep ar Garta Ya d’ar brezhoneg ! Sinet gant an ti-kêr. Displegadenn ebet. Evel-just ne oa ket bet meneget ar cheñchamant-se er programm da vare an dilennadegoù. Ar giladenn-se n’he deus ket miret ouzh ar maer da lakaat sevel un delwenn eus Pierre-Yvon Tremel dirak ar skol : rentañ enor d’an hini emeur o tizober e labour, na pegen brav !\nTrouz o sevel…\nKement-se n’hall ket bezañ bet graet diwar skañv, peogwir e vije bet « disoñjet » gant unan bennak, evel ma c’hoarvez evit gwir aliesik er c’humunioù sinet ar Garta ganto. Un dibab e oa, hen gouzout a reer diarvar rak goulennet e oa bet da gentañ digant skipailh Ti ar Vro treiñ an holl anvioù-straed nevez, ha graet e oa bet ! Soñjet e oa bet da gentañ neuze staliañ panelloù divyezhek, ha cheñchet ali war-lec’h. Gant piv e oa bet kemeret an diviz ? N’eo ket bet kelaouet tud Kawan.\n« Ha ret e vo aozañ ul lid evit tennañ ar gumun diouzh roll ar re a lak e pleustr ar Garta Ya d’ar brezhoneg ? Dirak delwenn Pierre-Yvon Tremel marteze ? » a c’houlenn ar C’henstroll evit an ekologiezh e kumunioù Kreiz-Treger. « Diskar ar brezhoneg a zo evel diskar ar c’hleuzioù », a ouzhpenn tud ar c’henstroll, da lavaret eo diskar ur glad bev-mat ha talvoudus, diskar ar pezh a zo dibar d’ar vro, evit bezañ heñvel ouzh ar re all.\nE miz Gwengolo 2019 e oa bet bodet ur braz a engroez e Terrug evit klemm ouzh staliadur panelloù galleg-holl gant an ti-kêr, ha berzh en doa graet an darvoud-se. Hag un dro all a vo da vanifestiñ evit ar brezhoneg emberr, e Kawan ar wech-mañ ? Da vezañ kendalc’het…\nPartager la publication "Stourm a-enep ar brezhoneg e Kawan"\nBreizh brezhoneg Bro-Dreger Kawan\t2022-05-22


Sparta (kêr) - Wikipedia\nSparta (Doreg: Σπάρτα Spárta, Atteg: Σπάρτη Spártē) eo anv ur geoded e su Bro-C'hres. En Henamzer e oa ur geoded c'hresian e Lakonia a oa annezet gant Gresianed, a orin dorian a-hervez. Hiriv e kaver en he lec'h ur gêr vodern, enni 18184 annezad (2001). Emañ war glann ar stêr Eurotas, e kompezenn Lakonia, etre ar menez Taigetos hag ar menez Parnon. Kêrbenn Lakonia e oa hag unan eus ar c'heodedoù galloudusañ a oa e Henc'hres, gant Aten ha Thebai.\nAr Menelaion hag ar menez Taigetos\nE-pad ar marevezh arkaek ez eo Sparta ar c'hentañ keoded c'hresian da ziwan. E deroù ar Vvet kantved kent J.-K. e teu da vezañ kampionez Bro-C'hres dirak ar Bersed e-pad ar Brezelioù medek. Dont a ra tamm-ha-tamm da vezañ kevezerez Aten hag e stourm pell outi e-kerzh Brezel ar Peloponnesos (-431--404). He zrec'h, e -404, a ro dezhi an hegemoniezh e Bro-C'hres. « Peoc'h ar Roue » e -387 a reas eus Sparta tredeog ar bed gresian. E -376 avat e kasas Aten he morlu d'ar strad hag a lakas un termen evel se d'he hegemoniezh war vor. E -371, Ateniz ha Lakedemoniz a anavezas o c'hengevredadoù kenetrezo, hag a savas a-gevred a-enep ar c'hengevredad beotian. Spartaiz, sur da vezañ didrec'hus, a zisklerias ar brezel da Dhebai. Met trec'het e oa arme Sparta en emgann Leuktres, e -371, e lec'h ma kollas 400 eus he 2000 homoioi. Biskoazh ne gavas Sparta he nerzh diagent penn-da-benn goude ar c'holl-se.\nAdalek neuze e klaskas Sparta derc'hel ar Peloponnesos d'an nebeutañ met Thebai a ziskaras e vestroni war an hiloted. Dieubet e oa Messena ivez evit gwanaat anezhi. Emgann Mantinea, e -362, a roas he zu da sparta da sevel he c'hein o tistrujañ hegemoniezh thebai met ne badas ket pell. Kregiñ a reas Makedonia da gemer perzh e stourmoù ar c'heodedoù gresian d'ar c'houlz-se ha kaset e voe Sparta d'ar memes renk hag ar re all gant Fulup II a zeuas da vezañ o mestr dezho-holl.\nEn III kantved kent J.-K., an diaesterioù degaset gant e reizhiad sokio-politikel ha gant digresk e boblañs homoioi a zegasas adreizhadennoù zo en he bonreizh. Kevrediñ a ra gant Roma a-enep Kevre Etolia. Ret eo dezhi ivez stourm a-enep ar C'hevre akean. En diwezh ez eo lonket evel ar c'heodedoù all gant an Impalaeriezh roman e -146. Rivinet e voe Sparta da viken gant an aloubadegoù bras.\nE-touez Rouaned Sparta e c'haller menegiñ Leonidas a harzas ar Bersed en Termopiloù.\nAdtapet diwar « https://br.wikipedia.org/w/index.php?title=Sparta_(kêr)&oldid=1881019 »\nKemm diwezhañ d'an 12 Gou 2020 da 09:31\nKemmoù diwezhañ degaset d'ar bajenn-mañ d'an 12 Gou 2020, da 09:31.